text:
Di neri o blanc, il tai al devente vert. No par vie de inzegnarie gjenetiche, ma in gracie di une iniziative che di cualchi an si fâs ancje a Udin tant che in altris passe 600 citâts in dut il mont. Merit di Silvia Stefanelli che e à puartât in regjon i Green Drinks: une plateforme di discussion su temis ambientâi e leâts ae sostignibilitât locâl, vierte a ducj e no leade a nissun partît. La formule e je semplice: si fevele, cence formalitâts, di temis ambientâls devant di un tai o di un altri aperitîf.
«Green Drinks Udin al nas tal 2012 cun chê di meti dongje personis che a fasin amicizie e a inviin relazions cjacarant di ambient in maniere costrutive, cence alçâ la vôs o barufâ – e spieghe Silvia, che e modere lis discussions -. Al è un mût diferent di fevelâ di ambient, di low carbon economy e sostignibilitât dulà che nissun al insegne a chei altris, ma ducj a puedin esprimi lis propriis opinions o fâsint une. No dome. La idee – e sclarìs – e je che ducj a vegnin vie dal singul event responsabilizâts, cussients di podê fâ alc par cambiâ in miôr lis robis e savint ce fâ: nol è dut in man a di chei altris, ancje une azion individuâl e à une sô influence», e dîs la fondadore dal Green Drinks Udin.
Cumò che e je tornade in Patrie, Stefanelli (che a Bruxelles e à partecipât aes discussions dal grup locâl) e varès gust di tornâ a inviâ lis iniziativis a Udin, rinfuarcint il leam cu la realtât dal teritori oltri che te sielte des cuistions di resonâi parsore, ancje elaborant propuestis, magari in colaborazion cun altris grups e sogjets. Insumis, pensâ globâl (cuâl teme isal cumò plui globâl di chei ambientâl e climatic?), ma agjî locâl! ❚


c: text/html

text:
Strument didatic pes scuelis primariis, fat dal Consorzi Universitari dal Friûl, in colaborazion cuntun grup di esperts e insegnants, intal ambit dal progjet “Incressite de cognossince inte lenghe minoritarie”. Il manuâl al ricostruìs lis vicendis dal Friûl de etât preistoriche.
Si cjape in esam la valorizazion de lenghe furlane e la cognossince dal teritori regjonâl, sedi dal pont di viste gjeografic che des testemoneancis storichis.
Detais
Ideazion e supervision dal progjet: Andrea Tilatti
Autôrs: Andrea Pessina e Gaetano Vinciguerra
Dissens: Roberto Zanella
Traduzion integrâl: Serling scarl
Coordenament gjenerâl: Stefania Della Martina
Impagjinazion e stampe: Lithostampa
Lenghe: furlan
An: 2009
De stesse serie: Protostorie e storie romane in Friûl
Achì sot, ancje Il gno cuader di lavôr, cun schedis didatichis, esercizis e aprofondiments.

robotstxt: allowed

filter: keep


text:
MAI – PRIME PAGJINE. EDITORIÂL – 1420-2020: il Friûl al torne al Venit. Vignesie e sta preparant l’aniversari / Aministrativis dai 12 di Jugn: dut un fisc / (L)INT FURLANE. Il gjal al cjante trê voltis / PAGJINE 2 – IPSE DIXIT. A à n dit de lenghe furlane / Pre Bepo Marchet, il cjantôr de anime dai furlans / L’inzirli dal elenc Lis oparis di Marchet che a àn gambiât il Friûl / Letaris ai furlans / PAGJINE 3 – La Setemane de culture furlane de SFF, une plene imersion inte furlanetât / Tiere Motus. Storie di un taramot / COGNONS DAL FRIÛL / La gnove Doc Friuli dal vin si pues clamâle in dutis lis altris lenghis ma no par furlan / PAGJINE 4 – Al è par tornâ il Folkest. Dos peraulis cun Andrea Del Favero, storic diretôr artistic dal plui impuartant festival folk dal Sud Europe | Biografie / Sovranitât alimentâr: furlans mangjait furlan / Twitter par catalan cumò ancje pai telefonuts / NETITI LA LENGHE / PAGJINE 5 – La Fieste dal Friûl dal 2017 si fasarà a Sapade/Plodn E intant, pal passaç in Friûl, lis solitis promessis de politiche… / Trop sono malâts di moto i furlans? Sal domandìn a 30 agns de scree de peraule par dî bikers: motârs | Il radun a ‘nt fâs trente / CJARGNE. La art floreâl di Nives Baldacconi / PAGJINE 6-7 – IL LUNARI DI MAI – SIMPRI BOGNS. AA.VV. Pietro Bonini 1844-1905, Tavagnà 1994 / LA POESIE. Flurida (1968) / RICETE. Sparcs cu la mimose / PROVERBIS / IMPRESCJ / ORT FURLAN / I SANTS DAL MÊS. Sants Canzi, Canzian e Canzianile / IL PERSONAÇ STORIC. Pauli Nicolet / NO SON PERAULIS PAR VECJOS. Spoiler / PAGJINE 8 – SLOVENIE. Cemût funzionie la pension in Slovenie? / Tieris antighis e peraulis incjantadis / Contâ il mont e fâ marketing par furlan / FRIÛL EUROPE. TTIP, ce isal? E je une Europe che e dîs di no a chest tratât, cun ancje il Friûl dentri / PAGJINE 9 – SCOMENCÂTS PAR FURLAN. L’inzegnôs hidalgo don Quijote de la Mancha di Miguel de Cervantes Saavedra | Il libri e l’autôr | Il tradutôr / La Centrâl | La storie de centrâl / Il grup furlan dai LaipNessLess di là dal clap cul tour Lis Maglis di Muzane. Us contìn ce che a àn cumbinât / PAGJINE 10 – S
torie e poesie de Cjargne a traviers de anime di Ferigo La Societât Filologjiche Furlane i dediche l’event finâl de Setemane de culture | Di jerbas e di suns. La Spoon River di Ferigo ae Setemane de Culture Furlane / In memorie dal pitôr Nando Toso, artist risiervât ma tant valevul / IL FERÂL. A 40 agns dal taramot… / PAGJINE 12 – CUINTRISTORIE DAL TARAMOT. Cuarte pontade. Come i viers tal formadi / DI SCJAS IN SCJAS: I TARAMOTS INTE STORIE FURLANE. 1222: un gnûf scjas al bute jù cjasis, ma al fâs sù… Udin //
*** I articui a son disponibii fracant sul titul. Buine leture.


text:
6,00 € 4,00 €
… E ALTRIS ZÛCS ENIGMISTICS
a cura di ALESSANDRA KERSEVAN
Un imprest didatic par imparà zuiant. Il prin numar al è pai fruts, il secont pai frutats de scuole medie, ma ancje gjoldibii e plasevui pai grants. Il tierç numar par ducj.
Imparare giocando. Il primo numero è dedicato alle scuole elementari, il secondo ai ragazzi delle medie. Entrambi sono piacevoli e divertenti anche per i grandi. Il terzo numero è per tutti.
A àn colaborât: Rosalba Della Pietra – Miriam Dolso – Giuliano Velliscig
Dissens dai rebus: Marta Venuti
Dissen de cuvierte: Francesca Gregoricchio
Impagjinazion: Paola D’Elia
Revision pe grafie uficiâl: Elena Pecile (Sportel pe lenghe furlane dal Comun di Tavagnà)
50 disponibili
Dopo la publicazion dal numar 1 di chest librut indreçade ai plui piçui, cul obietîf di furnîur un imprest util par imparâ la marilenghe zuiant, come che al è just che a fasin i fruts, no podeve mancjâ la atenzion che cheste Aministrazion e risierve ancje ae zoventût.
Mandi di cûr
Recensioni
Ancora non ci sono recensioni.
Ti potrebbe interessare…
-
15,00 €12,00 €
a cura di ALESSANDRA KERSEVAN La racuelte e je nassude come materiâl di leture in furlan par fantats/fantatis de scuele medie. Ma e je…
-
14,00 €
di CARLO TOLAZZI Savê che No dome modon e je une frase che si pues lei cul istès significât sei tacant di çampe sei…
Prodotti correlati
-
8,00 €
di FRANCESCA GREGORICCHIO Une famee dome di feminis, cuntune none bisse che e vîf te dispense e une none che e cusine di continui.…
-
13,00 €
POESIE 1991-1995 di LEONARDO ZANIER Poesiis par furlan cun traduzion par talian. Une poesie che fevele, di animâi, di plantis, di cunfins, di ints,…
-
15,00 €
STORIIS DI FÛC E DI FUM / STORIE DI FUOCO E DI FUMO di CRISTINA NOACCO Lizeris, ferbintis, dramatichis, zentîls. Lis conte la vôs…
-
12,00 €8,00 €
di LUCA DE CLARA Giona è un archetipo: è il prescelto che fugge; è il destinato (ma non siamo tutti in fondo destinati a…
-
13,00 €
di DEBORAH CRAPIZ e DORIANA ALESSIO Il Memory al è fat di doi macs di 19 tessaris (o cjartis), compagnis a dôs a dôs. Prin…
-
8,00 €
di FRANCESCA GREGORICCHIO Loreta e à une famee che e pararès un pôc strambe. Ma ce isal di stramp tal vê une mari che…
-
8,00 €
di FRANCESCA GREGORICCHIO Un avocat e un grafic che a lavorin te stesse cjase, là che a vivin cuntun nono avilît e che nol…
-
12,00 €10,00 €
di RAFFAELE SERAFINI … une serie di storiis origjinâls e che si lein intun flât! A son storiis che a someis fatis par jessi…
-
12,00 €
di GIANFRANCO PELLEGRINI Gianfranco Pellegrini nus fâs jentrâ in events che a àn marcât popui e tieris dal Friûl o ben che a son…
-
13,00 €
di CRISTINA NOACCO Un voyage fait de paroles, de photographies et de dessins grâce à l’image-guide d’un arbre, pour découvrir un paysage physique et…


text:
Nassûts jenfri i 22 di Dicembar e i 20 di Zenâr
Segn di Tiere
Piere fortunade: il modon
–––
Te mitologjie, il capricorni al è une bestie mieze pes e mieze cjavre: un pôc di mâr e un pôc di mont. In pratiche, il capricorni furlan al è un miscliçot tra un cjargnel e un furlan de Basse.
O podês imagjinâ ancje voaltris la confusion che al pues vê tal cjâf: il capricorni furlan al va ator cui scarpons tai pîts, ma cul costum sot, al scolte musiche “metal” ma ancje “house”, te rimesse al à une cabrio di fâ viodi al Tenda e une Panda 4×4 par lâ sù pai trois.
Dut câs, il capricorni furlan, prime di jessi un capricorni, al è furlan. Duncje, al lavore come un cjargnel e un de Basse metûts adun.
Cun di plui, al patìs tant l’umit che il frêt. Ma tant miôr: plui fadie, plui sodisfazion.
Cun dut chel patî, no stait a maraveâsi se ogni tant il capricorni furlan nol à propite un biel caratar.
Si dîs che il capricorni al è testart, ma ancje une vore determinât. Par fuarce: provait voaltris a meti dacuardi – ducj i dîs, e dutis lis oris dal dì – un cjargnel e un de Basse. Une volte cjatât il compromès, al è clâr che nol à plui voie di cambiâ idee.
A cui che no lu cognòs ben, il capricorni i semee ancje une vore volubil. In veretât, al va dome daûr des stagjons. In Itât e prevâl la so anime de Basse, e al è pront a fevelâ cun ducj, ancje i todescs; di Invier al devente plui cjargnel: al spiete la nêf e nol da confidence a di nissun.
Par lui e je une fortune che no esistin plui lis miezis stagjons.
–––
Amôr: Cjalaitsi tal cjâf. Bon: lu vês capît di bessôi.
–––
Salût: Ae vuestre part cjargnele i fasarès ben l’aiar di mont, ae metât de Basse l’aiar di mâr. Lait a vivi tor Flaiban: nol fasarà ben a di nissun, ma almancul no starês li a barufâ.
Nassûts jenfri i 21
di Zenâr e i 19 di Fevrâr
Segn di Tiere (ma cemût? L’acuari un segn di tiere? Par fuarce: chel chi al è l’oroscop furlan e duncje DUCJ i segns a son segns di tiere)
Numar fortunât: l’un par doi
–––
L’acuari furlan nol è come ducj chei altris. Al è un acuari di aghe di mâr, in particolâr dal mâr di Lignan. Come che podarês imagjinâ, duncje, la carateristiche plui impuartante dal acuari furlan no je di sigûr chê di jessi trasparent.
Par cognossi a font il caratar di un acuari, tu âs di fâ un grum di strade cun lui. Tu ti svicinis al “Limit aghis siguris” e tu crodis di jessi rivât, e invezit no: tu âs di cjaminâ ancjemò par chilometris e chilometris. Par fortune, ancje se no si lasse cognossi tant par facil, l’acuari nol à tantis robis di scuindi: juste cuatri pagûrs e une meduse ogni tant.
Chei altris furlans a podaressin jessi un pôc difidents cul acuari, no tant pe cuistion de trasparence, ma par vie che no son usâts a viodi tante aghe cence nancje un got di Tocai dongje par fâ un spritz. Dut câs, svicinâsi a un acuari nol è pericolôs e nol covente doprâ nissun gjachet di salvament. Al è piês stâi lontans par masse timp a spietâ: cun dut il savalon che al à ator di se, si finìs cul brusâsi.
–––
In sumis: l’acuari furlan nol è une persone carismatiche come che al podarès jessi, par dî, un acuari sart o un acuari caraibic, ma ae fin dai fats, ducj a stan ben cun lui e a cjapin cjase li, tant che par lâ a cjatâlu tu cjatis simpri code.
–––
Fortune: Stait atents a dulà che o metês i pîts. Stant che no si viôt nuie, o podês simpri pescjâ un granç (no: no je une metafore dal segn zodiacâl, o disevi pardabon).
–––
Amôr: Nol è facil ricognossi la persone juste cun dut chel savalon tai voi. Lait a palpon. ❚
Bete di Spere
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Sante Luzie cul mussut e... Pimpa
O vin provât a viodi se al jere il mussut di cualchi bande che al passonave, o vin cjatât i biscots su la taule su la terace: Sante Luzie ju veve roseâts prime di lâ vie...
Ma o pensi che nus vedi stât a scoltâ plui che altri par no fânus restâ mâl, e si è subit metût a lei il regâl che Sante Luzie i à puartât.
Ce che inmò mi maravee, dongje de curiositât, e je la maniere che a cheste etât al cjape sù ogni informazion che i rive e le rielabore. E tra lis robis che i plasin di plui no podevin no jessi i animâi de foreste (cul Lion tra i preferîts).
Come che o ai za dit, Laurinçut, che in teorie al varès dut di imparâ, in pratiche mi somee che al è lui chel che nus insegne di plui!


text:
The Rolling Claps (ven a stâi, in maniere leterâl, “claps che a rodolin”) al è un grup di personis che ur plâs cjaminâ e che di cinc agns incà (de fin di Avrîl ai prins di Mai) a van a Vignesie a pît. Ogni an a sielzin un percors diferent: in realtât e je une riscuvierte dai percors principâi che par vecjo a jerin une vore cognossûts e traficâts tal nestri teritori furlan. Cheste Primevere a son partîts di Tarvis e a son rivâts in nûf dîs a Vignesie (270 km). Il prossim an, a laran a partî fûr dai confins de regjon o ben in Emilie Romagne par lâ a cognossi la vie Romee.
Di cheste clape a fasin part furlans, triestins ma ancje int di fûr regjon; si trate di inzegnîrs, insegnants, gjornaliscj, agricultôrs, fotografs che ogni an si cjapin il timp par fâ cheste lungje cjaminade. Tal sît www.rollingclaps.org, indulà che si podin seguî in timp reâl lis lôr impresis, si lei che “o lin parcè che nus plâs vagabondâ sudâts e plens di polvar pes campagnis e dopo fermâsi a bevi une bire… scoltâ la storie di cualchi vecjo… e je une maniere par viodi miôr lis tieris indulà che o vivìn, capî cemût che a stan cambiant, in ce maniere che a resistin i piçui paisuts… scoltâ lis lenghis e i dialets… incuintrâsi cu la int, saludâ cui che o cjatìn pe strade… o lin parcè che prime di nô, tai secui, tancj a son lâts a Vignesie a pît. A lavin spes par dopo imbarcjâsi e lâ a Jerusalem, o a son passâts par dopo lâ a Rome, o a Santiago de Compostela.”
I Rolling Claps si cjatin ancje di Atom par fâ une cjaminade curte che e dure pôcs dîs; propit tal ultin fin di setemane di Otubar a àn pensât di fâ a pît la vie Romee cjargnele, partint di Tamau e rivant a Vençon: il percors al cjape dentri part dal Troi des Plêfs e la vie dal Tiliment viers Vençon e Sant Tomâs di Maian.
Partîts di Tamau, passant par Cleulis, a son rivâts a Çurçuvint, finint la prime tape di 8 km tal Bosc di Musers. La dì dopo, vie viers Sudri, Priole e Noiaris, sù te Malghe Daude, Fielis, Sant Pieri, Sece e Fusee, indulà che la sere a àn screât l’Albierc difondût (tape di 22 km). Domenie a àn lassade Fusee, a son passâts a Tumieç, a àn passât il puint di Avons e, vie pe piste ciclabil, a son lâts a Cjavaç, Pluver e Vençon, sierant la tape di 24 km ae fieste VenzonEvo.
“Dificoltâts no ’nt cjatìn mai – al conte il pelegrin Luigi Nacci – parcè che si adatìn. Il bon stâ si cjate simpri. Il Friûl al è une zone che e da bon acet. Passâ in Cjargne al vûl dî passâ intune tiere di personis sieradis e il biel al è che al baste pôc e si vierzin. Il fat di passâ a pît al somee che al fasi impensâ aes personis chel che o jerin une volte: pastôrs, agricultôrs, dute int che e viveve te strade, tal mieç de nature e che no veve pôre dal forest – al siere Luigi. – Tancj di nô o sin lâts al Cjamin di Santiago ma parcè lâ cussì lontan cuant che o podìn fâlu ancje ca di nô?”
E je propit vere che tantis voltis si va a cirî la Americhe cence rindisi cont che le vin sot i voi ogni dì! ❚
✒ M.V.
The Rolling Clap. In viaç te vie Romee Cjargnele............
The Rolling Claps (ven a stâi, in maniere leterâl, “claps che a rodolin”) al è un grup di personis che ur plâs cjaminâ e che di cinc agns incà (de fin di Avrîl ai prins di Mai) a van a Vignesie a pît. Ogni an a sielzin un percors diferent: in realtât e je une riscuvierte dai percors principâi che par vecjo a jerin une vore cognossûts e traficâts tal nestri teritori furlan. Cheste Primevere a son partîts di Tarvis e a son rivâts in nûf dîs a Vignesie (270 km). Il prossim an, a laran a partî fûr dai confins de regjon o ben in Emilie Romagne par lâ a cognossi la vie Romee.


text:
Comun di Udin - Assessorât ae Culture - Il Laboratorio
ELIO BARTOLINI - la dibisugne di une memorie
Vinars ai 16 di Jugn aes 9 di sere
inte Cort di Palaç Morpurgo
“D’AMORE E DI ALTRE SOLITUDINI”
La manifestazion in onôr di Elio Bartolini e larà indenant cun:
BERTO LÔF - Domenie ai 18 di Jugn aes 11 (Visionario)
BIGATIS - Martars ai 20 di Jugn aes 9 di sere (Visionario)
Cul jutori di:
RAI sede regjonâl pal Friûl Vignesie Julie, CSS Teatro Stabile di Innovazione dal Friûl Vignesie Julie, Visionario Centro Arti Visive
Progjet par cure di Paolo Patui e Valter Colle


text:
Archivio 05/2017 – La Patrie dal Friûl
CJARGNE. La fabriche dai grissins............
L’ex scuele di Salin di Paulâr dal Dicembar dal 2016 e deventade la cjase di produzion dai grissins. La idee e je nassude di Nicola Sollero che, pûr di restâ a lavorâ intal paîs indulà che al è nassût e indulà che al vîf cu la sô famee, al à metût in pîts cheste ativitât. […] lei di plui +
Ce isal restât des grandis celebrazions pai 40 agns dal Taramot fatis intal 2016?............
Daspò de cjoche pes celebrazions dai 40 agns pal Taramot dal 1976, chest an la ondade di events e somee che si sedi un tic bonade. Un inovâl un tic plui cidin, ancje se simpri cetant sintût: forsit in stîl plui furlan. Fasìn il pont de “celebrazionone” dal an passat e de memorie dal Orcolat […] lei di plui +
Cecilia, la stele dal folk cjargnel. Nus à lassâts la regjine de armoniche............
Nus à lassâts la femine che plui di ogni altre e à rapresentât la musiche in Friûl. Une robe sole cu la sô armoniche, un dutun cu la int che le scoltave e che jê e saveve fâ balâ cence polse. Un simbul inimitabil, une ambassadore dal folclôr musicâl cjargnel. Cecilia Boschetti, cognossude tant che […] lei di plui +
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn i 5 cognons plui frecuents a Pordenon cjalant l’elenc telefonic, presentâts par ordin dal plui presint. (gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe […] lei di plui +
Il concors leterari “Emozions di ingjustri 2017 dedicât a Pre Toni Beline”............
In ocasion dai dîs agns de muart di pre Toni Beline il Comun di Basilian, cul patrocini de Societât Filologjiche Furlane e in colaborazion cu la Union Artistiche Culturâl di Basilian, al inmanee une edizion speciâl dal concors leterari Emozions di Ingjustri, dedicade ae figure dal predi, scritôr e inteletuâl furlan che al fo cûr […] lei di plui +
Il 3 di Avrîl: un sburt ancje pe autonomie............
Alc di gnûf al è tal aiar pai nestri paîs: la voie di riscuvierzi une identitât cetant antighe e je tornade di mode, a cjalâ lis tantis salis plenis di int che e à cjapât part ai tancj incuintris inmaneâts sul teritori in ocasion de Fieste de Patrie. Merit de iniziative de Assemblee di Comunitât […] lei di plui +
Stâts Gjenerâi dai coregjonâi in Americhe Latine: protagonist… il puart di Triest............
Intal mês di Març si son davuelts I Stâts Gjenerâi dai coregjonâi de Americhe Latine in Argjentine, a Buenos Aires. Une delegazion dal guvier regjonâl vuidade de presidente Serracchiani e dal assessôr ae culture Torrenti e à incuintrât i emigrâts furlans in Americhe dal Sud, in Argjentine e Uruguay. Presints ancje i rapresentants des associazions […] lei di plui +
Events pe Fieste dal Friûl: il belanç............
«Fedêl al pinsîr dal gno predecessôr, Alfredo Battisti, o dîs che la Glesie, come pûr lis istituzions civîls, a àn di operâ par mantignî vive intal popul furlan la cussience de proprie identitât. Un popul al sparìs cuant che al piert la proprie anime che, intal câs dal Friûl, e je leade a strent cui […] lei di plui +
Memoreâ pre Toni Beline: ereditât vive in int vive............
A son dîs agns di cuant che pre Antoni nus à lassâts, timp indulà che si à scugnût usâsi a no cjatâ pui lis sôs Olmis su La Vite Catoliche (si clamave cussì la rubriche che al veve, ndr), ni viodi la lûs piade al prin plan de canoniche di Visepente. Ma chest al è […] lei di plui +
(L)INT FURLANE. Dopo la fieste, indenant cun cûr e fantasie............
✽✽ O crôt che al sedi just fâ un belanç des manifestazions che a son stadis fatis in dut il Friûl pe fieste dai 3 di Avrîl. Un belanç che al pues dome che jessi positîf, viodudis lis tantis iniziativis che lu àn caraterizât. ✽✽ Prin di dut graciis di Sapade che e à acetât […] lei di plui +
EDITORIÂL – Prin di Mai dal 2017: fieste dai… no impleâts............
I dâts dal mont dal lavôr a esprimin doi aspiets grâfs: la grande cuantitât di “lavôr no doprât” de nestre economie regjonâl, e la valence sociâl negative di cheste potenzialitât straçade. _Intal 2007, an precrisi, la cuantitât di “lavôr no doprât” in F-VJ e jere di 44.500 unitâts. Intal 2015 i lavoradôrs no impleâts a […] lei di plui +


text:
La Union europeane (UE) e à un gnûf president de Comission ma no à ancjemò une gnove Comission: par chê e varà di spietâ almancul i 29 di Avost. Daûr di ce che al previôt il Tratât di Lisbone, i guviers dai Vincjevot si àn cjatât in cualchi maniere in cunvigne sul non di Jean Claude Juncker, il candidât pe Comission presentât de bande dal partît politic a nivel european che al à cjapât plui vôts, il PPE, e lu àn proponût al Parlament european (PE) che lu à votât a maiorance. Ancje cun chest sisteme il vôt dai eurodeputâts nol è ancjemò chel di un vêr parlament, cuntune vere maiorance politiche, a pro di un vêr guvier, cuntune sô articolazion e cuntu so program. Al è dome la designazion, legjitimade dal vôt dai rapresentants dai citadins europeans, di une persone che però ce che e fasarà – e soredut cun cui – al dipendarà di ce che a rivaran a decidi i diviers guviers.
Il cussì clamât “metodi intergovernatîf” al mostre ancjemò une volte a palês la contradizion di fonde e salacor il pecjât origjinâl de unitât europeane, ven a dî che a àn di fâle sù i stâts. Cun di fat chescj a son “non superiorem reconoscentes” e duncje a fasin fature a molâ cuotis di podê o di sovranitât a nivel european, dulà che se un pôc di podê al ven cjapât sù si stente a capî di dulà che al rive, cemût e parcè.
Chel che al ven clamât “deficit democratic” al salte fûr propit di cheste situazion, che si palese ancje sul teren de politiche foreste: lu confermin la assence di une iniziative europeane fuarte e credibile in cont de invasion di Gaza de bande di Israêl e ancjemò di plui de crisi ucraine. Al torne a fuart il dubi che cu la fin de Vuere Frede, prime di slargjâ la UE, al sarès stât miôr sierâ la Nato e definî une gnove aliance tra la Europe tant che sogjet unitari e i USA.
Il semestri de presidence taliane de UE, tacât “in pompa magna”, nol à plui chê ande cussì decise: forsit plui che prometi (o menaçâ?) di puartâ «plui Italie in Europe» al sarès stât miôr impegnâsi par puartâ «plui Europe in Europe» e soredut «plui Europe in Italie». Viodarìn.
Intant al è stât un mudament te presince des fuarcis nazionalitariis e regjonalistis tal PE. I centriscj flamants de N-VA a àn lassât la Aliance Libare Europeane, che e ten dongje i nazionalitaris progressicj, e il grup ALE-Verts. Al someave che a lessin cul grup liberaldemocratic de ALDE, là che a son i centriscj catalans, bascs e irlandês di Convergéncia democràtica, EJA-PNV e Fianna Fail, e impen a son passâts cui conservadôrs antieuropeiscj che cussì a deventin il tierç grup dal PE daûr dal numar dai eurodeputâts. ❚
✒ Marco Stolfo
FRIÛL EUROPE. UE. Il President de Comission al è gnûf, i problemis a son simpri chei............
La Union europeane (UE) e à un gnûf president de Comission ma no à ancjemò une gnove Comission: par chê e varà di spietâ almancul i 29 di Avost. Daûr di ce che al previôt il Tratât di Lisbone, i guviers dai Vincjevot si àn cjatât in cualchi maniere in cunvigne sul non di Jean Claude Juncker, il candidât pe Comission presentât de bande dal partît politic a nivel european che al à cjapât plui vôts, il PPE, e lu àn proponût al Parlament european (PE) che lu à votât a maiorance. Ancje cun chest sisteme il vôt dai eurodeputâts nol è ancjemò chel di un vêr parlament, cuntune vere maiorance politiche, a pro di un vêr guvier, cuntune sô articolazion e cuntu so program. Al è dome la designazion, legjitimade dal vôt dai rapresentants dai citadins europeans, di une persone che però ce che e fasarà – e soredut cun cui – al dipendarà di ce che a rivaran a decidi i diviers guviers.


text:
E rive in musiche la miôr rispueste par chei che a disin che Pordenon nol sarès furlan.
L’Orchestra Cortile, formade di cuatri zovins cu la voie di sperimentâ formulis musicâls e linguistichis gnovis, a ‘nt son l’esempli.
MUSICHE PAR VIAZÂ_ A lei e scoltâ i lôr tescj si jentre subit cu la fantasie in chescj puescj, al somee di cori dilunc de strade, cjalant di fûr dal veri de machine e viodi il «Silina» o «chista ciera di lenc e sera», dulà che il furlan al esist, e inmò fuart, dome cuntune altre musicalitât rispiet a chel «standardizât».
E se di musicalitât si fevele, il lôr ultin lavôr «Ondis di glerie» (2010) al sa a puartâ il scoltadôr intune dimension gnove, intun viaç, come che al spieghe Paolo Paron, la vôs dal grup, parcè che chest CD «al è un omaç al nestri Friûl, al nestri paisaç, ai viaçs che a partissin di chi e achì a tornin».
La lôr storie e scomence tal 2006 cuntun progjet cantautorâl influençât dai grancj autôrs talians dai agns ’70 ma lassantsi viertis cetantis puartis viers la improvisazion jazz. Simpri cun lavôrs par talian si esibissin in diviers puescj dal nord Italie, sperimentantsi ancje cul teatri, cine e documentaris. Tal 2008 al jentre tal grup il sax tenôr Andrea Manfrin, che al da une vene jazz ae Orchestre.
IL PREMI FRIÛL_ Tal 2009 a cjapin il Premi Friûl come miôr gnove propueste musicâl in lenghe furlane; «Mi è simpri plasude le sene musicâl furlane», al spieghe Paron, «cognossude ai timps di «Tor a Tor» e «SicreticheSinteticheSinaptiche» di Straulino. La idee di proponisi pal Premi Friûl mi è vignude dopo vê scoltât la Bande Tzingare al Deposito Giordani (progjet Snait); il toc che o vin puartât, «Danze», al è saltât fûr tal zîr di dôs setemanis, al à passât la selezion e nus à fat vinci il Premi».
In dì di vuê il grup al è formât di Paolo Paron (piano e vôs), Andrea Manfrin (sax tenôr), Giacomo Franzon (liron) e Paul Mazzega (batarie e percussions). I lôr prins lavôrs a son «Muti di spalle» (2007) e «Life Music 28 marzo 2009» (2010).
Venusia Dominici
ATUALITÂT – Une gnove «Orchestre» furlane............
E rive in musiche la miôr rispueste par chei che a disin che Pordenon nol sarès furlan.


text:
Nûfcent euros
– Voi fûr a bevi un cafè – al trabascje Bepo a la femine, çuetant su la mace e sierantsi la puarte daûr.
Bruna no i rispuint. A è juste l’ore da lis telenovelas, e je a è picjade ta la television cu la muse di corean e la bocje vierte. Di cuant che l’artrosi la lamiche ogni dopomisdì lu passe cussì.
Àn cuasi setant’agns, nûfcent euros di pension e un fi che di cuant che al à pierdût il lavôr al cûs lis zornadis a fuarce di bire e cjichis. Come doi çus, lu vevin clamât Agnul.
Pene fûr le puarte Bepo al cîr di comedâsi il cjapiel sul cjâf, ma al à lis mans ch’a tramin, e chest lu fâs tornâ al pensîr ch’a lu lamiche.
A ju varès copâts ducj i doi ta che sere, e subit daûr al varès cjatât il cûr di lai daûr.
Al straviarse place San Jacum, cun lis vôs ch’a i parin une tele di rai. Li bancjutis di len a vevin lassât puest cjadreis di plastiche tacadice; il spritz al jere passât da la so tace a che dai zovenots ch’a cjacaravin di esams e balon. Udin si meteve in cuince, butantji in muse la so vecjaie e la so miserie.
Ducj a cjaminavin ridint, cu la sporte in man e un telefonin in sachete. Lui invezit, nol varès mai viodût nancje un di chei gnûfs negozis ch’a jerin nassûts sul viâl Tresesin e ch’a fasevin lis ufiertis maraveosis ch’a jemplavin l’ultime pagjine dal Messaggero.
Al passe denant de ostarie cence fermâsi. E a fâ ce, ch’a nol veve nancje i bêçs par cjoltsi un cafè! Nol varès mai crodût di rivâ a ve la miserie fin su la crodie.
E pûr une volte al veve une biele cjase, la machine la voie di cjalâ lis vetrinis e un franc tal tacuin. Dopo al veve pierdût dut, planc planc. Il riscjaldament, l’aghe cjalde e parfin il savon, bagnantlu e metintlu a secjâ, par ch’al duràs di plui.
E pûr al veve simpri lavorât. Muradôr di chei bulos, ch’a tirin su un mûr cence bisugne da la scuare. E mai al veve vut bisugne di nissun. Nancje cuant che la Bruna i coventave la dentiere, o Agnul al veve disfat la machine.
Ma chel dî o jerin pene il vincj dal mês e tal scansel dai cjalçuts vanzavin dome dîs euros, ch’al veve cjapât su prin di lâ fûr, dopo ve fat la so sielte.
Si cjale lis mans in mò un volte: il tramâ a i samee cressi dì par dì, ancje se la fuarce i pâr restâ le stesse. Al pense a la scjatule di midisinis par durmî ch’al veve lassât ta la credince, i al à veve dade il miedi di provâ e nol à veve mai vierte. Ta che sere, di cene, al jere il mignestron; e al jere simpri lui ch’al partave il plats in taule. Bruna s’incjantave denant dai quiz e Agnul al tornave dome par cjalâ Striscia la notizia.
Ju varès scjafoiâts tal sium.
Tornant cjase al dopre i ultins dîs euros par cjoli doi Gratta e Vinci, cui voi di un ch’a si bute di un avion cun t’une ombrene vierte. Nol vinç nuie.
Cuant ch’al vierç la puarte al sint odôr di cene. I plats a fumavin, za in taule.
Ce mût l’erie pussibil?
– Mandi pai – i dîs Agnul saltant fûr de cusine.
– Ce sucedie? Ce mût mai a tu fat di cene? – i rispuint Bepino, instupidît.
– Cussì… ai pensât ch’a podevi dâ une man in cjase fintremai ch’a no cjati un lavôr.
– Ah… brao – al barbote cence rivâ a platâ il fastidi.
– Ce utu ch’a sedi, ai di dami da fâ – i dîs Agnul cun t’une vôs di cuaie – no podin migo lâ indenant in trê cun dôs pensions.
Bepino si sente, cun che frase ta li orelis. Al met in bocje la prime sedon, intant che Bruna, di schene, no si môf di denant la television. Il mignestron al veve un savôr strani, mareôs.
Al poie la sedon e si alce, disint ch’al va a lavâsi lis mans. Intant che l’aghe a côr tal seglâr al cjale ta la credince: lis midisinis no jerin plui.
Al torne in cusine, Agnul al tignive i voi par ju. Ju à alce dome cuant che lu a viôt cerçâ il plat di so mari. Al saveve za che il savôr al jere diferent.
I doi si cjalin tai voi, po dopo Bepino a scambie il so plat cun chel da la femine. Agnul nol dîs nuie.
– A nin mame, ch’a si disfrede.
Bruna si jeve e ven a sintâsi, e tal cidinôr rot dome da lis sedons, a tachin a mangjâ.
Comments
-
6 Aprile 2008
Biele…un tichinìn "inquietante" ma biele sul seri!
-
7 Aprile 2008
Si, par furlan e somee plui vere:-)


text:
"Os, Mos, Boboròs", dai 21 ai 24 di Jugn a Plêf di Cjamin e a Bugnins cuatri apontaments in memorie di pre Gilberto Pressacco
Dai 21 ai 24 di Jugn tal teritori dal Comun di Cjamin dal Tiliment si davuelç Os, Mos, Boboròs, progjet culturâl in memorie di pre Gilberto Pressacco, che al met dongje incuintris, conferencis e un conciert.
Prin apontament martars ai 21 (h. 20.45) inte glesie di Sante Marie de Plêf di Rose cu la musiche de Schola Aquileiensis e dal grup dal centri studis Claviere.
Tes seradis seguitivis simpri lì o ben a Bugnins conferencis e incuintris su nature e culture, tra biologjie, gjeografie, paisaç, leterature e narazion. Tra tieris, aghis e peraulis.
Dutis lis informazions in cont dal progjet si cjatin culì


text:
La assessore ae culture Gibelli e à decidût: dopo di Leonardo da Vinci l’an che al ven al sarà celebratîf dal 1420, l’an che la nestre tiere e je deventade sotane di Vignesie
Dopo che chest an i operadôrs de culture a àn scugnût deventâ ducj esperts di Leonardo da Vinci, l’an che al ven a varan ducj di frontâ une gnove sfide se a vuelin becâ cualchi franc di contribût di bande de nestre Regjon tant amade: a varan di jessi bogns di contânus cemût che la nestre tiere e je deventade sotane di Vignesie. La decision de assessore ae culture Tiziana Gibelli e je stade di fat chê di risiervâ intai bants pe culture dal an che al ven un voli di preference a chei progjets che a laran a memoreâ i 600 agns di cuant che la Patrie dal Friûl e je colade sot dai colps dai Venits.
Une memorie che chenti e varès ancjemò di brusâ, ma che salacor ancje in Regjon cualchidun al pense che e coventi a insegnâ ae int che ae fin il pes grant al mangje simpri chel plui piçul, e che no si à di movi pucis se la Storie e sburte a jessi glotûts di une realtât plui potente. La sielte di celebrâ propit la fin di une ete dulà che il Friûl, in gracie dal Patriarcjât di Aquilee, al à vût il podê di autoguvier e al à fat cressi une sô identitât sclete e inclusive, sedi culturâl che linguistiche, par altris e somee cuasi une provocazion, intun moment dulà che la autonomie dal Friûl e piert colps e il Venit al slargje simpri di plui lis sôs sgrifis su la nestre economie, su la nestre culture, su la nestre politiche.
Pecjât che no sedin plui achì cun nô pre Bepo Marchet, pre Checo Placerean e pre Antoni Beline: al sarès stât biel sintî ce che a varessin dit su chest cont. Marchet al diseve che inte nestre storie, almancul cemût che nus ven contade “ae taliane”, chei che a vegnin di soreli jevât – dai Uns ai Turcs, dai Ongjars ai Sclâfs – a son ducj nemîs e barbars e lis lôr a son simpri invasions; chei che invezit a vegnin di soreli a mont, dai Romans fintremai ai Talians, passant propit pai Venits, a son liberadôrs che a puartin civiltât e disvilup. Nuie di plui retoric: soredut fevelant dal 1420, che pai furlans nol è un an come chei altris, ma al è “l’an dal nestri discontent”. Al è il moment de storie che o vin finide la benzine de nestre sovranitât e la Storie nus à lassâts a pît, libars dome di scugnî dî “siôr sì” al paron di turni: par 377 agns Vignesie, po Viene e po dopo ancjemò Rome…
Par chest motîf, fin cumò nissun nol veve mai pensât al 1420 tant che a un inovâl di celebrâ. Nissun nol veve sintude la dibisugne di rifleti suntun passaç storic che nol è stât nuie altri che une operazion violente di concuiste di bande de Serenissime. Al dîs ben il president de Comunitât Linguistiche Furlane Markus Maurmair che “e fo la fin di une ete di aur pal Friûl, e l’inizi di un periodi lungjonon dulà che Vignesie e à depredât il teritori di ducj i siei bens ma soredut e à scomençât a considerâ i “boni et fideli furlani” tant che un grum di sotans. E je ore di gjavâsi dal cjâf cheste mentalitât, no di celebrâ il moment de sô nassite”.
Salacor bisugnarès cognossi miôr dut ce che al è stât il Friûl prin di chel moment: la ricjece di chel curizûl straordenari di lenghis e di razis, di leçs e di statûts, di oms di culture, di vuere e di fede che al è stât il Patriarcjât di Aquilee. Une istituzion religjose che e jere stade il vêr grim pe glesie di une Macroregjon che e leve dal Lât di Como fin ae Ongjarie e che daûr de peraule di San Marc e deve a ducj il dirit di lâ indevant a coltâ la identitât di divignince cence imponi nuie a di nissun: dal 1077 al jere deventât un Stât gleseastic che al veve continuât a meti adun plui che a dividi, sot de autoritât di vescui che a son stâts bogns – cui plui cui mancul – di scoltâ il popul e ancje di concedi ae comunitât il Parlament plui antîc di Europe.
Cumò, par puartâsi indevant sul troi di une gnove Macroregjon che nus gloti, che magari e somei a un gnûf Lombart-Venit ma cence Austriacs a guviernâlu, vino di dismenteâsi dut chest? Parcè si tirie fûr la celebrazion dal moment che o vin finît di jessi libars e o sin passâts sot paron? I Venits nus àn gjavade la Patrie e po nus àn robât ancje il Patriarcjât: par chest il prin a protestâ par cheste sielte cussì farloche di fâi onôr al 1420 al varès di jessi propit il vescul. Ooops! Mi dismenteavi… Al è venit ancje lui! ❚
Walter Tomada


text:
De Vichipedie, la enciclopedie libare dute in marilenghe.
L'alfabet grêc al è l'alfabet propi de lenghe greche. Al fo introdot probabilmentri al inizi dal IX secul p.d.C. e al ven doprât ancjemò vuê par scrivi il grêc moderni e ancje in diviers cjamps sientifics (par esempli matematiche, astronomie, e v.i.). Dal alfabet grêc a derivin sei l'alfabet latin che chel cirilic.
L'alfabet al fo cjapât di chel fenici, cambiant cualchi letare par adatâsi ae lenghe greche; prime il grêc al vignive scrit doprant la scriture lineâr B, un silabari usât a Crete e in ciertis zonis de Grecie continentâl come Micenes o Pilos tra i secui XVI e XII p.d.C..
Inte antighe Grecie lis letaris a vignivin ancje dopradis par indicâ i numars, come che a fasaran dopo ancje i Romans.
Ve ca lis letaris greghis e lis lôr derivadis (la pronuncie e je scrite doprant l'Alfabet fonetic internazionâl IPA):
letare sparide dal alfabet a vonde prest, prime dal periodi che o clamìn classic[cambie | modifiche il codiç]


text:
Dogne
Home Trois Troi Furlan Novesime tape Dogne
Dogna - Valbruna
Località attraversate
Il paîs al è stât ruvindât in maniere serie da bombardaments dilunc de prime vuere mondiâl, e al è stât cuasi ricostruît dal dut.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Direzion e preambul
1 1 Pauli, apuestul di Gjesù Crist par volontât di Diu, e il fradi Timoteu, a la glesie di Diu ch’e je a Corint e a ducj i sants di dute l’Acaie: 2 gracie a vualtris e pâs da part di Diu nestri Pari e dal Signôr Gjesù Crist.
3 Benedet seial Diu, Pari dal Signôr nestri Gjesù Crist, Pari de misericordie e Diu di ogni confuart, 4 che nus confuarte in ogni nestre tribulazion par ch’o podìn confuartâ chei che si cjatin in ogni sorte di tribulazions cun chel confuart che ancje nô o vin di Diu. 5 Di fat, come ch’a cressin di un continui in nô i patiments di Crist, cussì, in virtût di Crist, al cres di un continui ancje il nestri confuart. 6 E cuant che o sin tribulâts, al è pe vuestre consolazion e salvece; e cuant che o sin confuartâts, al è pal vuestri confuart, che si palese tal sopuartâ cun fuarce i stes patiments ch’o sopuartìn ancje nô. 7 E o sin plens di sperance sul vuestri cont, convints che come ch’o cjapais part tai patiments cussì o cjaparês part ancje te consolazion.
8 Di fat no volìn ch’o restais ta l’ignorance, fradis, a rivuart de tribulazion che nus è capitade in Asie: o sin stâts pestâts fûr di misure, plui di chel che o podevin sopuartâ, che anzit no jerin plui sigûrs nancje de vite; 9 ma o vin vude sore di nô la sentence di muart par che no si fidassin plui di nô, ma di Diu ch’al resussite i muarts. 10 Lui però nus à liberâts di une muart cussì brute e nus liberarà, o vin sperance in lui che nus liberarà ancjemò, 11 in gracie dal jutori de vuestre preiere par nô, di mût che come che in tantis personis nus àn fat vê il plasê, cussì a sedin in tancj ancje a ringraciâ par nô.
Pauli nol à mancjât di lealtât
12 Cheste e je in veretât la nestre braure: la testemoneance de cussience di jessisi compuartâts tal mont, e soredut cun vualtris, cu la clarece e la scletece di Diu, no cu la sapience de cjar, ma cu la gracie di Diu. 13 E nancje no us scrivìn in maniere diferente di chê che o podês lei e capî; o speri ancje che o capissarês fin dapît, 14 come che in part nus vês za capîts, che nô o sin la vuestre braure, come che vualtris o sarês la nestre te dì dal Signôr Gjesù.
15 Cun cheste sigurece o vevi decidût tun prin timp di vignî di vualtris par ch’o cjapassis une seconde gracie, 16 e di lâ dopo in Macedonie, par tornâ de Macedonie di gnûf fra di vualtris, e cussì jessi compagnât di vualtris in Gjudee. 17 In chest progjet si sino compuartâts cun pocje serietât? O chel che jo o decît, lu decît seont la cjar, di mût di dî tant “sì, sì” che “no, no”? 18 Come ch’al è vêr che Diu al è di peraule, la nestre peraule tai vuestris confronts no je “sì” e “no”! 19 Parcè che il Fi di Diu, Gjesù Crist ch’al è stât predicjât framieç di vualtris, di me, di Silvan e di Timoteu, nol è stât “sì” e “no”, ma in lui al è stât dome il “sì”. 20 In lui dutis lis promessis di Diu a son deventadis “sì”. Par chest, midiant di lui, al va sù a Diu ancje il nestri “Amen”, pe sô glorie. 21 E Diu stes nus conferme, insieme cun vualtris, in Crist e nus à onzûts 22 e nus à dât il sigjîl e la capare dal Spirt tai nestris cûrs.
Lis resons che al à gambiât progjet
23 Jo o clami Diu di testemoni su la mê vite, che o ài fat di mancul di vignî a Corint par sparagnâus. 24 Nô no intindìn di fâ di parons su la vuestre fede ma o volìn lavorâ cun vualtris pe vuestre contentece; parcè che, par chel ch’al rivuarde la fede, o sês za salts.


text:
In chescj ultins timps e je in voghe une gnove dipendence: chê dal zûc di azart. Tal nestri stât, cheste dipendence e cjape dentri bielzà 700 mil talians di ogni fasse di etât. Ancje inte nestre piçule realtât di mont, tantis a son lis personis che a colin dentri in chest ingranaç pericolôs.
A Tumieç, e no dome, al è di un pôc che a vegnin puartadis indevant un grum di iniziativis cuintri lis salis da zûc e par difondi une prevenzion su lis dipendencis dal zûc. Intal contest comunâl, la assessore Cristiana Gallizia e à cjapât a cûr la cuestion e e à inviât un plan di lavôr che al previôt la osservazion e il monitoraç des dipendencis dal zûc e al studie lis azions di cjapâ sul plan de prevenzion, interessant ancje fuarcis dal ordin, scuelis, oratoris, parochiis, insegnants, e v.i.
A nivel scolastic, l’ISIS Paschini al è stât il prin istitût che, lunis ai 23 di Avrîl, al à dedicade une assemblee par cognossi plui in sot il probleme cul diretôr dal SERT, dotôr Gianni Canzian.
In cheste campagne di sensibilizazion, ancje il comitât “Carnia in movimento” al à dât il so contribût organizant une cunvigne interessante che si è tignude sabide ai 28 di Avrîl. Cinc esperts (Rolando De Luca psicolic, psicoterapeute responsabil dal centri di terapie par ex zuiadôrs; Maurizio Marconi de associazion ex zuiadôrs di azart; Adriano Segatori psichiatre; Gianni Canzian, diretôr dal SERT Friûl de Alte; Giorgio Venier Romano, promotôr dal dissen di leç regjonâl cuintri l’azart) a àn contât parcè che la Italie si è mudade intune grande “Las Vegas” e a àn dadis istruzions su cemût fâ par no colâ dentri te vuate dal zûc, e cemût fâ par rivâ a jessî.
Chestis iniziativis a saran forsit dome une gote intal mâr, ma l’impuartant al è di rivâ a fâ capî aes gnovis gjenerazions che no si pues vuadagnâ facilmentri cence lavorâ, soredut cumò, inte crisi economiche che o stin vivint. «Bisugne savê preseâ ancje lis robis negativis – e dîs la Gallizia – se chest al covente par mantignî un rapuart cul nestri teritori: une tiere che no je tutelade di leçs seriis, une tiere che nus à dât di mangjâ ancje in timp di vuere». Sigurementri, devant di chest probleme l’imobilisim al è il piês ategjament che si pues tignî. ■
Marta Vezzi
CJARGNE. La dipendence des machinutis............
In chescj ultins timps e je in voghe une gnove dipendence: chê dal zûc di azart. Tal nestri stât, cheste dipendence e cjape dentri bielzà 700 mil talians di ogni fasse di etât. Ancje inte nestre piçule realtât di mont, tantis a son lis personis che a colin dentri in chest ingranaç pericolôs.


text:
Ai 14 di Otubar il Comun di Udin al organize un BarCamp par domandâ la colaborazion dai citadins intal progjetâ il propri sît web istituzionâl. Ce che al è un barcamp? Di fonde, si trate di une cunvigne dulà che però la organizazion dal avigniment – de liste dai partecipants al ordin dai relatôrs – e je decidude la dì stesse dal incuintri, tacant bilietuts suntune lavagne e fissant li, sul moment, il mût di procedi. Ducj i presints a puedin partecipâ proponint un propri intervent public, che però par solit al à di jessi une vore curt e sintetic, par lassâ la pussibilitât al public di domandâ precisazions e ufrî propuestis.
PROGJETÂ INSIEME IL SÎT_ Viodude la sô nature cetant destruturade, un barcamp nol è il gjenar di cunvigne dulà che i relatôrs a presentin uficialmentri contignûts che magari a son za cognossûts e publicâts… Plui che par vê rispuestis, un barcamp e je la formule congressistiche ideâl par meti dongje domandis, par fâ vignî sù gnovis ideis, par meti in relazion tra di lôr i partecipants. Ve parcè che il Comun di Udin, inte persone dal Assessôr ae Inovazion Paolo Coppola, al à ritignût une buine robe promovi un incuintri di chest gjenar, par solecitâ ducj chei che a son interessâts ae tematiche de comunicazion web des aministrazions publichis a partecipâ in libertât, esponint lis propriis osservazions e ispirazions di discussion. L’argoment gjenerâl de cunvigne in realtât al è avonde tecnic: si trate, cemût che o disevi, di provâ a resonâ su la progjetazion dal gnûf sît web dal Comun di Udin, sedi dal pont di viste di une architeture otimâl dai contignûts di rindi disponibii, sedi di chel dai servizis interatîfs di ufrî ai citadins. Chest, par altri, daûr des indicazions esprimudis dal Codiç de Aministrazion Digjitâl publicât chest an dal Ministeri de Inovazion, che e vincole lis aministrazions publichis a lâ daûr di determinâts criteris di cualitât e di trasparence te proprie comunicazion istituzionâl.
PAGJINIS PAR FURLAN_ Par ce che al tocje l’ûs de lenghe furlane inte comunicazion web de aministrazion publiche udinese, o notìn cemût che za cumò e sedi disponibile la version voltade dal sît, limitade però a cualchi pagjine dome. Propit la leç 482 e previôt finanziaments specifics pe realizazion des pagjinis web par furlan de bande dai Ents locâi: cheste e podarès jessi za une propueste di puartâ al Assessôr Coppola. Apontament a Udin la matine dai 14 di Otubar, duncje, li dai locâi di Friuli Future Forum, in vie Savorgnana, cjanton di place Venerio. Altris informazions su la cunvigne – che al è une vore probabil che e sarà trasmetude in direte su web – a puedin jessi gjavadis dal sît dal Comun di Udin, o de pagjine Facebook dedicade ae iniziative, di podê cjatâ doprant “Udin BarCamp” tant che peraule clâf pe ricercje.
Giorgio Jannis
FURLANS, DIGJITAIT FURLAN – LICÔF. Udine BarcampGiorgio Jannis
Ai 14 di Otubar il Comun di Udin al organize un BarCamp par domandâ la colaborazion dai citadins intal progjetâ il propri sît web istituzionâl. Ce che al è un barcamp? Di fonde, si trate di une cunvigne dulà che però la organizazion dal avigniment – de liste dai partecipants al ordin dai relatôrs – e je decidude la dì stesse dal incuintri, tacant bilietuts suntune lavagne e fissant li, sul moment, il mût di procedi. Ducj i presints a puedin partecipâ proponint un propri intervent public, che però par solit al à di jessi une vore curt e sintetic, par lassâ la pussibilitât al public di domandâ precisazions e ufrî propuestis.


text:
IL SORELI, LA ATMOSFERE, LA NATURE
Il soreli al sflandore alt tal cîl setentrionâl, ma dì dopo dì al tache a la jù e a scurtâ lis zornadis. I paisaçs e i cuadris de nature a son i plui vivarôs e madûrs, dispès sometûts al grant cjalt e al scjafoiaç; i animâi a stan tal ripâr des frascjis e de ombrene, cemût che al tache a fâ ancje l’om pe polse dal Istât des voris prime des vendemis. De metât dal mês al pues fâsi sintî il sec, che la tradizion meteorologjiche furlane lu slargje par po sù po jù un mês, fin ae metât di Avost. Par so cont, cu la jentrade dal segn zodiacâl dal Leon e par dute la sô durade (23.VII-22.VIII) si à il timp de Canicule, event meteorologjic pericolôs e nefast, secont la tradizion, pes coltivazions, la nature (tiere, aghis, semencis, ferments, vin e v.i.), i animâi e l’om.
VORIS DAL CICLI AGRARI
Si finìs la seseladure dal forment e ancje la batidure. Il contadin al pues alore polsâ sot de ombrene des piergulis biel che il soreli de Canicule al fâs madurî pomis, ue e panolis. Il cjaldon al fâs sintî i siei efiets su lis coltivazions e se la stagjon si presente une vore sute al covente proviodi, di buinore e sot sere, o ben lontan des oris plui cjaldis, a molâ aghe tes jechis, miôr se cun aghe za cjapade su in vascjis e cistiernis di pueste. Il contadin, che mai al polse dal dut, al pues tacâ cul displantâ jerbatis o barascjam che a impedissin la penetrazion dai rais dal soreli su lis pomis e duncje ‘ndi podarès ralentâ la madurazion; al controle il riprodusisi di foncs e mufis dapît des plantis, al va indevant a protezi lis vîts cun periodichis sborfadis di sulfât di ram. Tai zardins si fâs la cerpidure dai rosârs rampighins, si cimin lis rosis, si regolin i tapêts di jerbe e lis cisis cun arbuscj e rosis. Tai orts lis feminis a semenin cucins, cesarons, fasûi, vuainis, salate, latuiis, lidrics, rucule, valariane, ravanei e fenoi. ❚
Mario Martinis
______________________
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
IL GRANT LUNARI DAL FRIÛL. Lui............
IL SORELI, LA ATMOSFERE, LA NATURE


text:
118
Il 118 al è il servizi che al gjestìs lis emergjencis sanitariis in dute la Regjon.
La clamade e je gratuite di telefon fis, dai celulârs (cualchi operadôr al permet la clamade ancje a credit esaurît) e dai telefons publics (cence l'inseriment di schede telefoniche). Nol covente modificâ in nissun câs il numar o zontâ prefìs.
Il servizi, atîf 24 oris su 24, al proviôt ae spedizion di ambulancis o de vuardie mediche (di là di gjestî lis emergjencis veterinariis e ecologjichis igjienistis); l'operadôr che al rispuint al è un infermîr che i fasarà a cui che al à clamât cualchi domande: di dulà che si clame, indicazions pratichis par rivâ al lûc, numar di telefon di indulà che si clame, ce che al è sucedût, tropis personis che a son cjapadis dentri tal event, e v.i.
Mantignî la calme e colaborâ cul operadôr al covente par dâ mût al servizi di otignî informazions detaiadis e precisis, contribuint a fâ in mût che l'intervent al sedi plui svelt e diret.
Altris informazions sul sisteme des Emergjencis Sanitariis in Friûl Vignesie Julie si lis cjate sul sît de Regjon FVJ.
- 118 - jessi pront al jude il socors - Campagne Informative [pdf - 605.89 KB] (il link al vierç une gnove barconete)


text:
Par Schiavi Fachin l’Ateneu al à fat scjampâ int preparade e pierdût cetantis ocasions. Avonde par dî che la leç istitutive no je stade rispietade fin insom
Timp di celebrazions, timp di belançs: ma dopo ducj i esams che e à fat par produsi plui di 50 mil laureâts, a 40 agns de sô nassite al è rivât il moment di meti sot esam ancje la Universitât dal Friûl.
Il so compit lu à simpri davuelt ben, ma e je une materie, la “Furlanetât”, dulà che i vôts no son cuissà ce. Peraule di Silvana Schiavi Fachin, che e à vivût in prime linie la concuiste de Universitât e lis bataiis che – magari cussì no – intes celebrazions a finissin par jessi cuasi platadis. «La storie uficiâl – e dîs – e da i merits de politiche, ma e tâs sui vêrs paris che prin di Tarcisio Petracco a àn pardabon semenât ben, coltant il teren che al à permetût di cjapâ sù 125 mil firmis e di dâ un sburt decisîf ae propueste di leç pe istituzion dal Ateneu: a son oms tant che Fausto Schiavi, che cul Moviment Friûl al veve puartade indevant une azion politiche indreçade ancje di un tribun straordenari che al à dismot la cussience dai furlans, ven a stâi pre Checo Placerean. Ma a son ancje figuris tant che il gjeograf e climatolic Joseph Gentilli, che al insegnave di chê altre bande dal mont, a Perth, ma che al fo il prin che al doprà la locuzion “Universitât furlane” e al valorizà la nature plurilengâl e multiculturâl dal nestri teritori, un unicum a nivel european, tamesant za tai agns Sessante lis dibisugnis professionâls e economichis che un Ateneu al podeve sodisfâ».
Dismenteâsi di chescj “profetis” intes celebrazions uficiâls nol è un bon segnâl, e somee dî la Schiavi, professore par agnorums di didatiche des lenghis modernis, e sostignidore dal disvilup de Universitât ancje intal periodi dulà che e je stade parlamentâr de Republiche taliane (dal 1987 al 1992) in Comission Culture, intant che il retôr al jere Marzi di Strassolt. «O ai fat ce che o podevi pal nestri Ateneu. Chest mi permet di cjalâ cun voli sclet ancje aes pecjis de Universitât dal Friûl. Che e à dineade la sô stesse reson di jessi cuant che e à scancelât dal so Statût l’art. 26 de leç n. 546 dai 8 di Avost dal 1977. Al jere il plui inovatîf che si podès pensâ». Soredut là che al fevelave dal rinovâ i «filons origjinâi de culture, de lenghe, des tradizions e de storie dal Friûl». Articui volûts di Arnaldo Baracetti e di Gino Di Caporiacco, che a sclarivin cemût che il valôr plui alt de Universitât al veve di jessi il leam cul teritori. «Invezit – e sclarìs la Schiavi – la formazion e la cussience in merit ae impuartance des lenghis che a son lis fondis de culture de nestre comunitât e je ancjemò une vore basse. Tal cuarp docent no si è fat masse par dâi valôr, e i students al è clâr che no domandin alc che nol ven prin valorizât de istituzion academiche».
Al è duncje un paradòs, ma tantis voltis lis ricercjis plui impuartantis su tancj aspiets dal Friûl no vegnin de Universitât dal Friûl, ma di inaltrò: la Schiavi e fâs doi esemplis dome tal so cantin, chel linguistic. «O vin un patrimoni straordenari come la culture saurane, ma i studis di plui grant interès su Zahre a son stâts fats di un studiôs inglês de London School of Economics, Norman Denison. E intant un grant studiôs come Giuseppe Francescato, che al sarès jentrât a fâ part dal organic cun plasê, te Universitât dal Friûl nol à mai cjatât puest».
Ancje in altris câs, l’Ateneu al à pierdudis ocasions impuartantis. «Come cul Grant Dizionari Bilengâl Talian-Furlan, che al podeve movi la costituzion di un “team” di ricercjadôrs e tesiscj che al les a sclarî e a insiorâ il dizionari, lant a configurâ un Dipartiment di linguistiche aplicade. Invezit, si è sierât intun isolament che nol à fat di sigûr cressi il numar e la competence di chei che si ocupin di furlan». Altre ocasion pierdude: «A jerin stâts stanziâts 28 milions di liris par fâ targhis bilengâls par dutis lis facoltâts». Ma l’euro al è jentrât in vore tal 2001 e ancjemò in dì di vuê lis targhis no si viodin pardut.
Il pecjât che dut câs la Schiavi no perdone ae sô Universitât al è di vê fat scjampâ int preparade «che in chescj setôrs, invezit di lavorâ chenti, e je sparniçade ator par Anglie, Gjermanie, Spagne, Cechie e cuissà di ce altris bandis». Al bastarès chest forsit par dî che la leç istitutive no je stade rispietade fin insom: ma il probleme aromai nol è tant analizâ i pecjâts, ma cjatâ la assoluzion. E par fâlu bisugne tirâ sù une Universitât che e pensi di jessi furlane, come che i siei paris, soredut chei dismenteâts, le varessin volude.
di Walter Tomada


text:
O vevi cinc agns cuant che mi soi visât che la muart nus rive a ducj. Chel toc di rivelazion al jere rivât slacât tal jet, biel cjalant un libri di pipins. Par il barcon e rivave la ultime luminositât di une sere di Sierade. O soi lât te cucine, mê mari e jere daûr a preparâ di cene.
– Mame parcè la int e mûr?
– E je leç da la vite fi. Dut ce che al nas al rivarà il dî che al mûr.
O ricuardi la rispueste cu l’arome da la cevole taçade.
– Ma, ducj, ducj, ducj o vin di murî?
– Sì, e je cussì, ma a te ti mancje une vore ancjemò, no stâ a pensâ.
– Ma alore infin, finalmentri, jo o varai di crepâ!
– Si, ma ti torni a dì, ti mancje une vore.
– Ma – jo o ai dit , cun lis primis lagrimis saltant sù e i voi cjalantle fis – al finâl ducj a murin!
O soi tornât di corse tal jet, a vaî cul cjâf insot dal cussin.
Al jere passât cualchi minût, e ancjemò vaint o ai sintût la vôs da gno von. Lui al jere a stâ a trê stradis di li e cuasi dutis lis seris al passave par cjase nestre. Lu sintivi cisicâ cun mê mari. Daspò al è vignût a viodimi.
– Mandi. Ce âstu?
– Jo mi soi inacuart che ducj a murin. Mame, tu, jo, e ducj nô e ducj tal mont o passarin a murì.
– Ah sì! Propit cussì – mi dîs une vore trancuil, come se al fevelàsi di chestis robis ducj i dîs.
– Ma parcè o vin di murì? – o domandavi tal mieç di lagrimis e sanglotadis in chel che o o crôt, al è stât il prim ingôs da mê vite.
– Parcè che se la int no murarès, il mont al sarès cussì plen – al à rispuindût fasintmi viodi une man cu lis pontis dai dêts metudis adun – e a no podaressin nancje movisi.
– Ah, sì che je juste! – o ai dit, calmât al moment. E mi soi indurmidît in pâs.
di Zorz Cesaratto
#1069


text:
Sacîl
La nassite dal piçul cjistiel su la isule dal Livence e torne sù ae fin dal secul X. O savìn che tal 1207 il patriarcje Volfêr al convocave la Curia vassallorum tal cjistiel di Sacîl. In chê volte, il complès al jere formât dal Cjistiel Vieri e dal Cjistiel di cort, cenglâts di muris e di fuessis cun dôs puartis di acès, une viers il Friûl, clamade Borgo Ricco, chê altre orientade viers il Trevisan, clamade Inferiôr o di Sant Gregori. Par vie des menacis che a vignivin dai Caminesi e dai Scaligeri, daspò un periodi di abandon, tal 1274 e tal 1325 lis fuartecis a forin infuarcidis intes difesis par volontât dai patriarcjis Torians, prime Raimont e daspò Pagan. Altris mioraments a forin metûts in vore tal 1347, cuant che il patriarcje Bertrant di Saint Geniès al fasè fâ sù lis muris de cente che dal cjistiel a rivavin fin tal puart, e tal 1409 par man dal patriarcje Antoni Panciera. La plui complete descrizion des fortificazions di Sacîl e je di G. Marchesini: fevelant dal sît (1957) al scrîf che "lis ruvinis dal cjistiel tant antîc ancjemò si viodin ator dal templi maiôr de citât".


text:
Si podaressial savê la origjin dal «spagnolet»?
Mandi e gracie, Vanda Fabro. Mail su Facebook
Spagnolet
Spagnoletta al è il non che si deve ai spagnolets in dute italie cuant che a son rivâts, su la fin dal Votcent: il non si riferìs ae Spagne tant che lûc di origjin dal prodot, ancje se nol è dit che al vignìs de Spagne. Dispès i prodots gnûfs a cjapin une denominazion che e rimande a une divignince esotiche (al baste pensâ al sorturc = sorc turc, che al ven de Americhe e no de Turchie, al sarasin, che nol à a ce fâ cui saracens e v.i.).
Il non spagnoletta si cjate in diviers autôrs talians de fin dal Votcent – prins dal Nûfcent e al è restât in plui varietâts talianis.
Tal furlan e je la difarence di gjenar rispiet al feminin talian, salacor par analogjie cun zigar che al è masculin (te stesse maniere par furlan si pues dî sigaret, invezit no si acete tant che tiermin just sigarete).
(Rispueste par cure di Sandri Carrozzo)
Mandait la vuestre curiositât a la nestre mail info@lapatriedalfriul.org o cuntun messaç a la nestre pagjine Facebook)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
A son dai pinsîrs, a voltis, che a inaghin me,
il cercli de me vite ator di un vel neri al e,
jenfri me la gnot si svee, parce?
Une fuarce e cîr di scodolâ il gno sintiment
il cuarp gno al samee plui fuart, te schene un sgrisul lent
cualchidun al vîf di cuintribant
e jo o sai che no pues lâ indenant.
Mi plâs cuant che tu tu mi âs
insegnimi chel che tu sâs
e pandimi dai gnufs pinsîrs
ma no che no coli ai toi pîts.
Il cur al e un leon, re di perfidie e di passion
strache di fâ debits e va, la pôre, intun cjanton
dentri me la gnot e je ca che e vîf
planc a planc un debil di par di.
Mi plâs cuant che tu tu mi âs
insegnimi chel che tu sâs
e pandimi dai gnufs pinsîrs
ma no che no coli ai toi pîts.
O sai che tal scur no si pues vivi in pâs
i vôi a an di viodi dut chel che jo o fâs.
Cur, tal soreli, va vue!
Le lune invole par me.
Mi plâs di sei che che o soi
anime, cur, mans e vôi
mi va di cjatâmi un gnuf troi
fermâmi intai puescj la che o voi.


text:
Showing all 9 results
-
13,00 €
di RUDYARD KIPLING Traduzioni e illustrazioni / Traduzions e ilustrazions: FRANCESCA GREGORICCHIO Opare uniche tal so gjenar: lis plui bielis storiis di Kipling sui animâi…
-
15,00 €
STORIIS DI FÛC E DI FUM / STORIE DI FUOCO E DI FUMO di CRISTINA NOACCO Lizeris, ferbintis, dramatichis, zentîls. Lis conte la vôs…
-
12,00 €
di GEORGE ORWELL voltât par furlan / traduzione di LUCA DE CLARA Traduzion di un dai tescj plui famôs de leterature mondial, Animal Farm,…
-
15,00 €
di DANTE ALIGHIERI voltât par furlan / traduzione di PIERLUIGI VISINTIN par cure di / a cura di ALESSANDRO CARROZZO La traduzion complete par…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach a stan cressint. Come ducj i piçui dal creât ancje lôr…
-
40,00 €
di DANTE ALIGHIERI voltât par furlan / traduzione di AURELIO VENUTI Le tre Cantiche della Divina Commedia, tradotte in friulano. Aurelio Venuti, appassionato…
-
25,00 €
di DANTE ALIGHIERI – voltade par furlan / traduzione di AURELIO VENUTI INFORMAZIONI IMPORTANTI PER L’ACQUISTO: per poter acquistare e scaricare il file è…
-
6,00 €
di GUIDO CARRARA (QUISCO) Une storie a fumuts jenfri Argjentine e Friûl, dulà che dut al è miscliçât, lis esistencis, lis culturis, lis lenghis.…
-
12,00 €
di LUCA DE CLARA Illustrazioni / Ilustrazions: FRANCESCA GREGORICCHIO Inge e Bach, i protagoniscj di chestis dodis storiutis, a son doi orsuts ninins…


text:
Sul inprin e fo la cuistion dal “pont nassite”. La Zonte regjonâl e à decidût di tignî atîf chel di Monfalcon e di sierâ chel di Gurize, par vie che nol rispietave i parametris numerics minims pe sô sussistence. Il dibatiment e la polemiche su di un ospedâl a puartin a une altre cuistion e a cetancj interogatîf: cuâl isal l’avignî dal Friûl Orientâl tes sieltis de politiche regjonâl? Tiere di mieç, tirât di une bande e di chê altre, ma cence une vere progjetualitât par chel teritori, in diviers cantins? “No si pues dineâ che il Friûl Orientâl al sedi dal dut particolâr rispiet al rest dal Friûl-VJ – al conte Paolo Petiziol, president de Associazion Mittleuropa –. Al è evident da un pont di viste storic e culturâl, ancje se cheste peculiaritât e ven percepide in mût margjinâl par vie che chê provincie, vuê, e à 30 mil abitants. Cun displasê disìnsal clâr: a son come trê condominis di Milan. E po al è ancje dificil capî lis esigjencis di chest teritori: Gurize come Bolzan, come Tarvis e jere part dal imperi Austrongjaric e come tâl al à 200 agns di scuele dal oblic di plui. Dusinte agns che si fassin sintî e viodi”. Secont l’organizadôr di tantis fiestis de Mitteleuropa, cheste vicende e puarte in lûc la miopie de politiche. “A àn creât cheste problematiche che e podeve jessi risolte 20 agns za fa. No viodin prime lis robis, e i erôrs ju pain vuê. Un esempli al rive de vicende dal pont nassite: bastave no dismeti chê volte l’ospedâl che al jere dongje il confin, e vuê al sarès bastât vierzi un passaç su lis canceladis viers l’ospedâl di Nova Gorica che al jere subit di là. Tal passât si à sbaliât a no considerâ che Gurize a varès patît une diminuzion demografiche e di conseguence no si àn traghetadis lis sôs dibisugnis culturâls, linguistichis, struturâls, e ancje di viabilitât, te juste direzion”.
Segnâi di un teritori dismenteât? I problemis ju regjistre tal so piçul ancje la comunitât furlane. E denuncie Isa Dorigo, esponent de associazion dai Furlans dal Gurizan: “Nus stan sierant i sportei. Al moment al è viert dome chel de Provincie, ma in chel in comun a Gurize, che pûr al lavorave ben, no àn rinovât il contrat pe cuistion dal Compart Unic. Ma pal vêr no capìn ce che al è sucedût viodût che la Leç regjonâl 52/2014 e à sclarît che ancje il personâl de 482/99 al pues jessi rinovât fint a scjadince e se e je la cuvierte finanziarie”.
Tornant invezit ai erôrs e ae vision che si è vude sul Friûl a soreli jevât, “se o metìn insieme lis riformis che si stan pensant, e duncje la riforme Panontin e chê de Sanitât, la provincie di Gurize no ven fûr cence altri ben”, al dîs Feliciano Medeot, esponent dal mont dal associazionisim di chel toc di Friûl. “E je evident – al zonte – la spacadure di dute chê aree in dôs zonis complementârs tra di lôr: di une bande la Bisiacarie di chê altre Gurize e la diestre dal Lusinç. O vin la situazion ogjetive che il Gurizan nol à i numars che a àn chês altris provinciis, ma al è mancjât ancje il pês politic. No je cuistion di nons o di partîts, ma… daspò la fin de Vuere Frede, par esempli, si ise mai fate une politiche industriâl par chel teritori? I ise mai stât ritaiât un rûl strategjic ae citât?”. Domandis cuntune rispueste evident: la mancjance di une prospetive a medi, lunc tiermin.
La analisi di Medeot e cjape in considerazion ancjemò l’aspiet de sanitât. “Lant oltri lis barufis tra San Polo e Gurize, vincj, forsit trente agns indaûr a fevelavin di un ospedâl unic provinciâl che al veve di nassi a Gardiscje e che al jere pont di riferiment par ducj, po e je rivade la miopie de politiche e e à fermât dut. Cumò o vin une gnove riforme, si fevele di une aziende numar doi, par Gurize, Monfalcon, Tisane e Palme, aree omogjenie, al va dite, dal pont di viste socio-economic. Cence esprimi judizis in merit, viodût che al è dut ancjemò in pîts, al sarà fatôr determinant cemût che di un pont di viste operatîf, la funzion di assistence teritoriâl e sarà coordenade cun chê ospedaliere”, al siere Medeot. ❚
Oscar Puntel
Il martueri di Gurize............
Sul inprin e fo la cuistion dal “pont nassite”. La Zonte regjonâl e à decidût di tignî atîf chel di Monfalcon e di sierâ chel di Gurize, par vie che nol rispietave i parametris numerics minims pe sô sussistence. Il dibatiment e la polemiche su di un ospedâl a puartin a une altre cuistion e a cetancj interogatîf: cuâl isal l’avignî dal Friûl Orientâl tes sieltis de politiche regjonâl? Tiere di mieç, tirât di une bande e di chê altre, ma cence une vere progjetualitât par chel teritori, in diviers cantins? “No si pues dineâ che il Friûl Orientâl al sedi dal dut particolâr rispiet al rest dal Friûl-VJ – al conte Paolo Petiziol, president de Associazion Mittleuropa –. Al è evident da un pont di viste storic e culturâl, ancje se cheste peculiaritât e ven percepide in mût margjinâl par vie che chê provincie, vuê, e à 30 mil abitants. Cun displasê disìnsal clâr: a son come trê condominis di Milan. E po al è ancje dificil capî lis esigjencis di chest teritori: Gurize come Bolzan, come Tarvis e jere part dal imperi Austrongjaric e come tâl al à 200 agns di scuele dal oblic di plui. Dusinte agns che si fassin sintî e viodi”. Secont l’organizadôr di tantis fiestis de Mitteleuropa, cheste vicende e puarte in lûc la miopie de politiche. “A àn creât cheste problematiche che e podeve jessi risolte 20 agns za fa. No viodin prime lis robis, e i erôrs ju pain vuê. Un esempli al rive de vicende dal pont nassite: bastave no dismeti chê volte l’ospedâl che al jere dongje il confin, e vuê al sarès bastât vierzi un passaç su lis canceladis viers l’ospedâl di Nova Gorica che al jere subit di là. Tal passât si à sbaliât a no considerâ che Gurize a varès patît une diminuzion demografiche e di conseguence no si àn traghetadis lis sôs dibisugnis culturâls, linguistichis, struturâls, e ancje di viabilitât, te juste direzion”.


text:
Il furlan in dì di vuê
Une lenghe che e va ancjemò dilunc a patî i efiets di une minorizazion lungje e penze e che, cundut achel, e je vive, vivarose e resistente. La situazion de lenghe furlane si podarès definîle cun chestis peraulis. Di une bande, no si pues fâ di mancul di tignî cont di cemût che, vie pal ultin secul / secul e mieç, daûr di une schirie di dinamichis culturâls, sociâls, economichis e politichis, e je stade escludude di cetantis formis di comunicazion e i son stâts gjavâts cetancj spazis inte cuotidianitât de int, che propit par chel in tancj câs si è cjatade tes cundizions di jessi “libare” di scugnî no doprâle e fintremai di scugnî no passâle di une gjenerazion a di chê altre. Di chê altre, al merete marcât il fat che une part de popolazion di lenghe furlane e je lade dilunc a doprâle, inte vite di ogni dì e in tancj setôrs: un ûs de lenghe naturâl e spontani, che in tancj câs al è stât – e al è ancjemò in dì di vuê – une maniere par ricognossi in tiermins simbolics e concrets la sô impuartance e salacor ancje par fâ indenant la rivendicazion esplicite dal so ricognossiment formâl e de garanzie dal dirit di doprâle “tant che lenghe”, in maniere “normâl”, cence limitazions o prejudizis.
Ancjemò in dì di vuê, daûr di ce che al salte fûr dai scandais plui resints, la lenghe furlane e ven doprade di plui de metât de popolazion dal Friûl: di 550 mil a 650 mil di lôr. Cun di plui a son almancul altris 250 mil che no le fevelin ma a son in stât di capîle.
Massime vie pai ultins agns, tacant de fin dal secul stât fintremai al dì di vuê, la lenghe furlane e je stade recuperade de bande de int. Lu mostre a clâr une ricercje sociolinguistiche, fate tal 2014 e che i siei risultâts a son stâts publicâts tal 2017, di dulà che al salte fûr che al è lât al mancul chel sens di imbaraç e fintremai di vergogne – une sorte di stigme sociâl – che magari cussì no al marcave il furlan e al condizionave so ûs.
Chel scandai al mostre che, in dì di vuê, la lenghe furlane e ven calcolade de plui part di lôr no dome tant che alc di “normâl” e di “no problematic”, ma ben ancje tant che alc di “speciâl”, di “moderni”, di “gnûf” (dopo che par tant timp il furlan al è stât fat passâ par alc di “vieri” e fintremai “cence utilitât” e “cence avignî”). Chest ategjament al ven palesât in particolâr de bande dai plui zovins, che a tornin a discuvierzi e a doprâ il furlan.
Une ande di cheste fate si le viôt ancje tra popolazion imigrade, no dome chê di divignince foreste, che di une bande e je plui usade a contescj multilengâi e di chê altre e à une dibisugne plui fuarte di integrazion, ma ancje i citadins talians che a rivin di altris regjons, che in passât ancje par resons professionâls (militârs, funzionaris publics e insegnants) a mostravin dispès une cierte ostilitât.
Une piçule testemoneance di cheste gnove tindince si pues cjatâle inte esperience de compre dal biliet dal tren inte stazion di Udin: fin a vincjecinc agns indaûr al sarès stât scuasi impussibil che cualchidun al fevelàs par furlan cul operadôr dal sportel e se lu ves fat al varès vût tant che rispueste un invît, magari nancje masse zentîl, a fevelâ par talian; intai ultins agns, invezit, al sucêt cuntune cierte frecuence che al vegni domandât il biliet par furlan e par solit la disposizion dal personâl no je ostîl e dispès ancje la sô rispueste e je in chê lenghe.
Il dut si insuaze in chei mudaments sociâi di dimensions continentâls e planetariis che a àn tocjât in maniere particolarmentri significative il Friûl e la sô int, che tai ultins trê decenis si son cjatâts a jessi tal centri de Europe, dope che par tant timp a jerin dome che perifarie e frontiere dal Stât talian. In chest contest si insuaze ancje la normative regjonâl e statâl di tutele, che nol è un câs che ancje chê e esist dome tacant dai agns Novante dal secul stât.
Cundut che la sô metude in vore e risulte ancjemò limitade e parziâl, cemût che al è stât marcât ancje intai monitoraments fats de bande dai esperts che par Cont dal Consei de Europe a verifichin in ce maniere che il Stât talian al rispiete i impegns cjapâts sù cu la firme e cu la ratifiche de Convenzion Cuadri pe Protezion des Minorancis Nazionâls, il mudament dal ategjament de plui part de int viers de lenghe furlane e chel de sô situazion al diven ancje de normative che le ricognòs in tiermins formâi e che e proviôt e che e saponte il so ûs intes scuelis, intai media e inte vite publiche.


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che a somearessin di fûr ma che invezit a son furlans patocs, presints in Patrie di secui. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
CALCATERRA
Al è probabil che chest cognon al vebi tant che origjin un stranon leât a cualchi fat o usance che no podìn savê. Si cjatilu a Torrean e a Udin. 1506 Rainero Calcaterra q. Giovanni di Borgo Vecchio di Novara abitante in S. Daniel; 1547 Ser Antonio Calcaterra di Ser Carlo da S. Daniele notaio; 1562 Carlo Calcaterra barbitonsore di Cividale teste in S. Daniele.
CATTANEO
Forme contrate di capitaneo, variant di cjapitani, non dât tes variis epochis a tancj diviers uficis sedi militârs che aministratîfs e judiziaris. 1562 D.no Hieronimo Cathaneo bergomense utini degent. 1723 Pietro Cattanio di Pordenone; 1796, 15 nov. alle ore 21 passò per Pordenone il generale Bonaparte a cavallo, in mezzo alla cavalleria, ed arrivò dalli conti Cattaneo. Cognon di Udin e di Pordenon, dulà che al à dât il non al toponim Villa Cattaneo.
COSTANZO
Al ven dal identic non di persone Costante/Costanzo 1332 donna Costancia ad Aquileia; 1426 Cristoful lu costant a Brazan; 1658 Gio.Maria Costanzo et consorti di Gruaro fittuali nobb. Colloredo. Cognon presint a Gurize.
GRECO
In origjin al sarà stât un non di une persone che e vignive de Grecie. In tancj dialets talians, soredut meridionâi, Greco al à un significât negatîf o, almancul, no positîf. 1325 Tomasius fil q. Conradi Grechi de Glemona; 1393 Philippus lanarius grecus a Udine; 1500 Grecus marangonus a Cividale. Presint a Monfalcon, Pordenon, Udin, Gurize, San Vît al Tiliment, Puart.
ISOLA
Di sigûr di un toponim, ma no par fuarce sul mâr (par esempli a Udin e Dieç di Tumieç). Il cognon Isola a Montenârs (une vore presint za tal Cinccent) al ven dal non di un borc, documentât tal 1301 cun de Isula. Si cjate ancje a Udin, Pordenon e Spilimberc. 1325, 10 marzo Armanno d.°Guodiz f.q. Blancon di Isola; 1326 Michele e Giacomo f.lli q. Morars de Isola de Montenars. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che a somearessin di fûr ma che invezit a son furlans patocs, presints in Patrie di secui. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).


text:
Bortul al jevà sù dal paion mieç incjocât dai siums jessûts de panze de gnot e de bielece de nuvice che e durmive dongje di lui: il cuarp di Lise, involuçât dut intor di une anime frescje di nancje vincj agns, al profumave di muscli e di fen, garp e salvadi come l’aiar fresc di chê strambe Primevere, dute ploie e soreli, lûs e nûi. I displaseve lassâle di bessole, propit cumò che al veve gustât tant il pan che la molene de sô zovinece, respirât dentri dal bosc neri dai siei cjavei, spandude plui voltis la sô semence jenfri chel grim blanc di femine frute, clip e nulint, gjenerôs di promessis tant che la cumiere di tiere nere dal bearç.
Lis bestiis inte stale a parevin businâ di malinconie, reclamant la sô man. E la albade vie pe taviele – cuasi par dispiet – i someave plui sflandorose di simpri. Al sucêt simpri cussì, cuant che al tocje partî, che dut ce che al reste daûr de schene al pâr plui biel, e un miscliç di rabie e di marum ti rosee la anime come un dint di surîs inte piece dal formadi. Ma la “clamade” dal cjapitani e jere stade clare, e no lassave nissun spazi di decision: picjade in place, sot de tor, sul pâl de justizie e in ogni crosere di strade. Il bric le veve berlade ben e no mâl plui voltis, in place, par ducj chei che come lui no vevin mai imparât a lei la scriture dai dotôrs. Ducj i “masclis di fazion” che a podevin puartâ lis armis, ven a stâi la curtissate e la piche, a vevin di presentâsi dentri di doi dîs a Udin, devant de Cjase Savorgnane, par jessi intropâts inte soldataie di fantarie. Insome, cjar buine pe plui grivie di dutis lis becjariis. La cjampane e jere state batude, daûr de ordenance, il tamburin al jere za che al zirave par ducj i trois de vile, e daûr di lui si strissinave vie une trupe scuintiade di contadins, cui zovin, cui vecjo, obleâts di Vignesie a bandonâ dut, cjamps, lavôr, famee, par regalâ il sanc ae bandiere dal Leon.
A Bortul i someavin tantis pioris che cence protestâ a lavin daûr dal om cul massanc: usadis di gjenerazions a jessi sgosadis sul altâr dai parons. E lui, cheste volte al jere une di lôr. La seconde volte. Che la prime, dîs agns indaûr, lu vevin clamât jenfri la cortine di Vencon par combati cuintri i Turcs. Al jere ancjemò un zovenut, in chê volte, e di prin pêl. Cence nuie di pierdi, fûr che la vite, si capìs. Ma cumò, la cuintripartide e jere grande. A scomençâ di Lise. Che la zornade di un sotan e jere e e restave dure. Fam e fadie. Ma chei voi di gjate marangule lu vevin incjocât, stranît. Tant che fintremai lavorâ tai cjamps di chei altris no i pesave cussì tant. E il cit di mignestre, la boce dal vin i bastavin a tirâ sere, savint che il jet nol jere vueit e che in file, inte stale, la fantate plui biele e jere la sô.
Dome une robe nol rivave propit a glotile: scugnî servî sot di chê love di Vignesie, che inte Patrie aromai al voleve dî jessi ai ordins de bandiere Savorgnane: siorons arogants e bulos, tant lôr che i lôr sgherats, che cuant che a rivavin sglonfs di prepotence a puartavin vie dut ce che a cjatavin pe strade. Laris cun tant di licence par robâ. E se tu protestavis, ti cjareçavin la schene cul baston. Simpri che ti les ben. Se ti lave mâl invezit, ti picjavin pal cuel come une sopresse sul ramaç plui alt dal prin arbul vie pe strade. “Bortul, ancje tu in vuere?”. A fevelâ al jere stât Mainart, il fari, che sul prin cricâ dal dì al jere bielzà a vore dentri de sô buteghe, a bati fier par fâ pontis di balestre e lamis di spade: “Fortunât tu, che tu puedis restâ a cjase! Mistîr util, il to, in câs di vuere. Che anzit, la comande e devente ancjemò plui penze, no mo?”. Nol jere just, par Bortul, che a fossin simpri chei a risi di rimeti la piel. Bon, in chê volte dai Turcs si difindeve la proprie int. Ma cumò? Si fevelave di lâ a scombati lontan, in tiere lombarde, cuintri soldâts che no ti vevin fat nuie, cuintri il Pape, adiriture, e i todescs imperiâi. Chei stes che a vevin fondade la vile, plui di cinccent agns indaûr, imparintâts cui furlans a Gardiscje, e tal Cjanâl di Pontebe. E par difindi cui? Une potence che di agnorum e roseave boscs e e pretindeve sanc di galiots su la marine, budiei di sbultricâ in tiereferme.
Ma cheste volte no je varessin petade a Bortul, sotan di Vilecjaze. Al jere stuf di pleâ i zenoi, di gjavâsi la barete. Se al fos rivât a scjampâ fin tal boscut di Pasian dai Sclâfs, cjaminant di gnot, evitant lis rondis, in trê o cuatri dîs al sarès rivât fin tal Bosc di San Marc, in Cjargne. E di là sù, al varès fat crame di cuintribant. Sâl e sgnape! Miôr bandît e traditôr di Vignesie che cadavar butât in cualchi agâr in tiere foreste. Che la biele Lise lu varès spietât cence suspiet o pôre. Come il lôf, al sarès tornat su la prime nêf a reclamâ in muse al mont la sô vite e la sô libertât di sielzile.
_______________________________
1509 IN FRIÛL: VIGNESIE PARONE
Vignesie aromai e impere su la Patrie dal Friûl di une novantine di agns (1420), mantignint dome tal non lis struturis aministrativis ma svuedantlis di dute la lôr impuartance, a scomençâ dal Parlament. Il teritori furlan al ven trasformât tant che une colonie di molzi e di sfrutâ, tacant de bondance di len. Il grant patrimoni forestâl de Cjargne al devente une risierve impuartantone di materiâi (il Bosc di San Marc) di puartà ju fin tal arsenâl citadin pe costruzion des nâfs, massime di chês di vuere, dal moment che il conflit cui Turcs al devente simpri plui crudêl e fuart. Ma la Patrie e je ancje une risierve impuartante di oms, di cjar vive buine di sacrificâ in vuere: i presonîrs a deventin “galiots”, e aes comunitâts si comande une percentuâl simpri plui grande di disperâts par fâju remâ inte flote di Sant Marc. Pe fantarie invezit a nassin lis cernidis: i contadins, armâts ae buine, a vegnin intropâts in câs di vuere e mandâts a murî là che al covente, come inte bataie de Ghirladadda, combatude ai 14 di Mai dal 1509.
____________________________
1509 IN EUROPE: LIS VUERIS DAL PAPE
Il 1509 al rapresente un an fondamentâl intai rapuarts politics internazionâi: il Pape Gjulio II della Rovere, incjocât di potence e di presunzion, volint tornâ a puartâ il non de glesie di Rome ae sô plui grande potence, al clame a lavorâ in citât i plui grancj artiscj e architets, tant che Michelangelo, dome par nomenâ il plui famôs: chest però i fas spindi un frac di bêçs, e lu sburte a movi vuere cuintri i siei aversaris. La plui cjapade di mire e je Vignesie, che si sta slargjant intun teritori che al fâs gole ancje al vescul di Rome: cussì, di scuindon il Pape al met insiemi une leghe, chê di Cambrai, che e cjape dentri l’Imperadôr Massimilian I di Asburc, il re di France Luîs XII, il re di Napoli e di Sicilie Ferdinant II di Aragone, il duche di Ferare Alfons d’Este, Carli II di Savoie, Francesc II di Mantue e il re di Ongjarie Ladislau II. Cun ducj chescj nemîs impuartantons, Vignesie no podeve che pierdi la grande bataie che si combat dongje dal flum Adda, ai 14 di Mai dal 1509, là che tancj contadins furlans, cjapâts tes cernidis militârs, a forin massacrâts par une Patrie che no jere la lôr. Come che simpri, inte storie, nus à tocjat di fâ, magari cussì no.
✒ Agnul Floramo


text:
12 aprile 2006
Maxpola e la machine dal timp
Par cui che al à voie di un tic di "amarcord", ve chi ce che mi à mandât Maxpola: tignîtsi dûrs e bon viaç!!!
14 commenti:
- MaxPola ha detto...
-
Grazie par il link Christian! :)
Viodin se cualchid'un si ricognos... :)
- 12/4/06 16:04
- Christian Romanini ha detto...
-
ma no jerie vierte ancje une lotarie?
- 12/4/06 16:16
- Christian Romanini ha detto...
-
ce si vincial?
- 12/4/06 16:17
- MaxPola ha detto...
-
se Camera si ricognos al vinc il dvd de fieste...
e thermo se al è tes fotos e se nus dis cui cal è al vinc une pale.
- 12/4/06 16:21
- el fari ha detto...
-
max, ti consej di cambià fotografo
- 12/4/06 17:27
- MaxPola ha detto...
-
e son immagines cjapades di un video di 10 ains fa... no tu podis pratindi mase....
- 12/4/06 17:40
- el fari ha detto...
-
ok scuse ......
- 12/4/06 17:54
- MaxPola ha detto...
-
fari.. ma setu ancje tu?
- 12/4/06 18:46
- marcom ha detto...
-
biel chel capodan ali. i jeri ancje io che sere . mi par di vè ancje festegjat avonde
- 12/4/06 20:07
- el fari ha detto...
-
max, no, o soi masse vecjo par ches robes lì ..... ancje se si riferiscin a 10 ains fa!!!!!
mandi
- 13/4/06 10:11
- cuchh ha detto...
-
mandi a ducj, o hai viodude un pocjes di muses che si cognossin, ancje se o soi un pelin plui vecjut di vuatris. A proposit di ains indaur, cuissà se maxpola si impense di un piciul fat dall'estat dal 95. El sottoscritto si ere laureat (mame me o soi propite vecjo) e al'à organisade le fieste a deveà. quant che mi an puartat el regal (une chitare) ma l'an fat consegnà di une "vallette" special... Ce biei timps...
O approfitti di ringrasià ancje io chei che mi an votat e o auguri a ducj bon lavoor (o vin bisugne...) E ancje buine pasche (cumò o scjampi par un pos di diis).
- 13/4/06 14:09
- MaxPola ha detto...
-
Mi impensi, mi impensi :)
- 13/4/06 14:44
- Alessandro Venuti ha detto...
-
Deh Max...no sai ce diti se no grazie!Atri che amarcord...impensiti e anzi, impensaisi, che e reste imo valide le proposte di un mega ultin dal'an a Majan (AN inteso come anno e non in senso politico, visto che AN a livello comunale ha già celebrato il suo ultimo qualche giorno fa...). Comunque, al di là dal claput che mi soi giavat de scarpe, e tabaavi cul Pilo vinars pasat e si proponeve pal 31 di dicembre nel tardo pomeriggio un Vecchie glorie e dopo a segui (par chei che imo e rivin)aperitiv,cene,cenon,fieste, fieston,ecc, ecc...Ah un atre robe, se qulchidun al pase pal Far East Film Festival di Udin vinars cal ven (21) e ai cumbinat di puarta 6 artists de Coree dal Sud di cui une e ere già pasade par Majan...par me aè une biele robe ancje parceche al'è un dai festival di cine oriental pui importans dal mont, dopo viodeit vuatris...Mandi a duc...ancje a ti Christian, auguranti bon lavor e cule sperance di no scugni fati pui atres domandes che no an (tal sens dal verbo) rispueste...
- 13/4/06 16:06
- MaxPola ha detto...
-
Ciao Alessandro! biei timps eh? :)
Se fasin une re-union tegnimi già un puest!!!!
- 13/4/06 17:21


text:
#07 – Civuite “Al cjante il gjal, al criche il dì…”; biele la vilote che o sintivi di piçul, ma jo no mi davi pâs par chel puar zovin che al scugnive partî cussì adore. Jo o starès a durmî fin a ore di gustâ se femine e fie no mi rompessin i bebeis une dì sì e chê altre [...]
Categorie: Gjenar storic
#02 – Albe ocitane La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. [...]
Intun paisut ingrampât sore un çuc, la vite e sbrissave vie cuiete. Di origjin medievâl, al jere insiorât cuntune cente e toratis che a spiçavin te campagne dulintor. Lis piçulis buteghis dal borc a levin sierant, glotudis dai grancj emporis citadins, e la vite in gjenerâl si leve indebilint, ma il paisut, cun lis sôs vieris stradutis e i grues [...]
#02 – Lis mês amiis Zuan, Marte e Gjonde a son ator par Palme come lôr solit. A vevin fat un zûc di mostrâsi lis fotos di cuant che a jerin piçui. “Viodêt? Pensait che o eri nassût ancjemò cun il sachetut intor!” al fâs Zuan a lis amiis. “Pardabon?” i fâs Marte un pôc plui serie. “Sì ma no [...]
Une sere di Avost, a San Nicolás, une altre volte il mostri al è li ator. Di prin, la tiere e je diventât rosse, daspò al à tirât sù i siei braçs fumui e il dì si à mudât in gnot. I nemâi a son lâts vie, o ben a son muarts infogâts. I arbui e i sterps a son [...]
A La Plata e je une zone dulà si jerin viodûts dai ovnis. Cheste e je un storie dal fin dai agns ‘80 cuant che un parapsicolic al diseve che al jere a stâ intune cjase abitade dai aliens. La storie e je stade contade par setemanis dal telegjornâl “Nuevediario”; o ricuardi il gjornalist José de Zer, che al jere [...]
Baldassarre Marradas al jere il vice comandant dal esercit austriac, parsore di lui al jere dome il Gjenerâl Adam Von Trautmannsdorf, veteran de Vuere des Flandris. Chest comandant spagnûl, che al sarès deventât un dai plui impuartants comandants de Vuere dai Trente Agns, nol sopuartave plui lis azions dai cavalîrs de Patrie dal Friûl che a olsavin resisti ai [...]
Rizart di Strassolt al è cetant preocupât par la iniziative di Denêl Francol che al è lât fûr di Grediscje, cun i siei soldâts, par fâ dai furniments intai cjamps ator de fuartece. Cuant che al viôt rivâ i cavalîrs cun arcabûs vuidâts da Denêl Antoniins al berle plui che al po al Francol di tornâ dentri dai mûrs ma [...]
#21 – Un don malandret La lûs ruane des boris de farie mi inlumine biel che o met il fol in vore. Par ogni sofletade, une lusorade signestre si pant tal ambient de farie e te mê muse barbude, prime di sfantâsi tal scûr de gnot. O sint un riduç trist, pervers, a dissegnâsi te mê muse biel che o [...]
#18 – Un lavôr come un altri Ve chi pront l’armamentari par doman buinore. I notabii judaics si son premurâs par ben di vê dut in ordin. No son nancje passâts di Pilato, tant a san che a decidi lis robis impuartantis a son lôr e no chel cocâl di governadôr. Jo, come fari o soi brâf, no dîs di [...]
#08 – Imprescj di pâs, imprescj di vuere Denêl Antoniins al cjalave par la ultime volte il so canocjâl. Chel che i jere stât prestât dal so mestri, Galileo Galilei. Al pensave cun nostalgjie ai siei studis a Padue, a lis letaris che si veve scambiât cul so mestri e ae promesse che i veve fat, finide la vuere, di [...]
#01 – Il pestel Dentri inta Capele Sistine, cul nâs par aiar, no finìs di scaturîmi devant di tante bielece. O met i voi su la parêt sud. – Mosè – mi cibiscje une vos sutile li dongje – Perugino e Botticelli – e zonte. Mi volti par disi graciis, ma nol è nissun. O ben: e je tante int [...]


text:
SCUELE DI AVOST
edizion speciâl in linie
Dopo trê agns di Scuele di Avost tal bielissim contest di Aplis di Davâr, purtrop chest an si cjatarìn dome in video conference ognidun di cjase sô… No sarà la stesse robe, ma, cemût che si dîs, pluitost che nuie al è miôr pluitost… Cun di plui cheste edizion e nas di une azion rivoluzionarie: o vin fat un zûc di peraulis, savoltant un principi che no nus plâs par nuie, il latin Divide et impera, par dî che ancje se ognidun par cont so, no sarìn mai pardabon dividûts, se o condividarìn lis nestris cognossincis, il ben plui grant che o vin, par imparâ simpri alc di gnûf.
E cu la gnove detule dal Docuscuele:
Condivît e impare
us din il benvignût a la Scuele di Avost 2020!
La formule e reste simpri compagne: la Scuele di Avost e je un percors di formazion articolât e increditât
daûr des Liniis Vuide MIUR. E je vierte ai insegnants di ducj i ordins scolastics (de scuele de infanzie aes
scuelis superiôrs). La partecipazion e je libare e gratuite: si pues iscrivisi a dut il percors formatîf, dome a
une zornade o dome a une o plui lezions. Ai partecipants ur vignarà dât un atestât a pueste cu lis oris fatis.
Si domande di aderî ae iniziative dal nestri sît, www.scuelefurlane.it, dentri di martars ai 18 di Avost.
Ai iscrits ur rivarâ:
- subit une mail di conferme;
- dentri dai 21 di Avost une mail cu lis istruzions par regjistrâsi ai incuintris di formazion in linie.
PROGRAM
LUNIS AI 24 DI AVOST
FARE CLIL… par furlan
Cheste sezion e je dome pai iscrits a lis edizions dal cors on line di Novembar 2019 – Fevrâr 2020 e
Jugn – Avost 2020 par podê vê l’atestât par 21 oris di formazion.
des 10.00 aes 12.00
Ada Bier, Il MOOC
Andrea Marini, Una panoramica delle caratteristiche cognitive della competenza bilingue
Fabio Boltin, Mapis mentâls: parcè doprâlis par insegnâ
des 15.00 aes 16.30, laboratoris in sezions paralelis daûr dal grât di insegnament
Luciana Favaro, Costruî un percors CLIL pe infanzie: potenzialitâts e sfidis
Ada Bier, Linda Facini e Anna Zossi, Costruî un percors CLIL pe primarie: potenzialitâts e sfidis
Donatella Bello, Costruî un percors CLIL pe secondarie: potenzialitâts e sfidis
I NESTRIS CORS
MARTARS AI 25, MIERCUS AI 26 E JOIBE AI 27 DI AVOST
des 10.00 aes 11.30
MAPIS MENTÂLS
cun Fabio Boltin
Piçul cors di trê lezions par imparâ a fâ e a doprâ lis mapis mentâls par scuvierzi ducj i vantaçs cognitîfs di chest imprest didatic:
25 di Avost, Mapis mentâls: Ce sono? Vantaçs di doprâlis. Lineis vuide pe costruzion di mapis.
26 di Avost, Mapis mentâls: Câs pratics: prontâ schedis in forme di mape
27 di Avost, Mapis Mentals: Câs pratics: doprâ lis mapis pe programazion didatiche. Imprescj informatics pe creazion di mapis.
Pe scuele de infanzie, primarie e secondarie
MIERCUS AI 26 E JOIBE AI 27 DI AVOST
des 17.15 aes 18.45
PAR UNE DIDATICHE SIMPRI MANCUL DISTANTE
cun Dania Tosolini
Piçul cors di dôs lezions par cognossi e imparâ a doprâ doi programs informatics che nus dan une man sedi par documentâ il lavôr in classe sedi par fâ une didatiche a distance creative che e stici la curiositât dai fruts:
26 di Avost, Padlet: par meti adun materiâi 2.0
27 di Avost, Adobe Spark video: par fâ piçulis presentazions e filmâts
Numâr sierât: no plui di 15 iscrits
Pe scuele de infanzie e primarie
LIS NESTRIS PUBLICAZIONS
MARTARS AI 25 DI AVOST
des 15 aes 17
Marilenghe te scuele… pe scuelute
Luciana Favaro
, Presentazion dal progjet Marilenghe te scuelute: CLIL e glotodidatiche esperienziâl
Miriam Pupini
, L’esempli di un percors: zuiant in sigurece tal viert!
Pe scuele de infanzie
MIERCUS AI 26 DI AVOST
des 15 aes 17
Peravali’. Antologjie didatiche de leterature furlane
Maurizio Driol
, Struture de opare
Gabriele Zanello
, Une panoramiche sui autôrs
Raffaele Serafini
, Scrivi contis (laboratori pratic: a coventin sfueis e penis)
Pe scuele secondarie
JOIBE AI 27 DI AVOST
des 15 aes 16.30
Olmis, dute une altre storie!
Antonella Ottogalli
, Il diari Olmis: un imprest pe didatiche ative di 26 agns in ca…
Miriam Davide
, Un svol su la nestre storie: 1420/2020
Claudio Moretti
, Pirulis di storie furlane
Pe scuele primarie


text:
web design by mywall
Fieste tal Cuar 2014
Chest an a le Fieste tal Cuar o vìn vût il plasê si cerçâ il famôs "Asado" argjentin, grazie a Daniel Della Barra che lu à tacât a cuei za da miezegnot. Al are verementri bon! Compliments di bande di ducj.
O vìn di ringraziâ ancje il Panificio Berini che cheste volte nus à stupîts cuntun dolç gnûf. Lu vìn fat sparî intun lamp!! Tant al are bon.
Il vin lu à ufiert Fedêl, ma chel si sa za che al è bon. Come simpri.
Naturalmentri, un braos biel bocon a le Associazion Ricreative di Midiusse che, ancje grazie al jutori dal grop Alpins, e à organizât une zornade speçâle che un grum di paîs nus invidie.
Maman.
Belle le foto come la
Belle le foto come la giornata!! :) da ripetere..